8. การจัดการ

8.1 โครงสร้างการจัดการ

บริษัทมีคณะกรรมการ 2 ชุด ประกอบด้วยคณะกรรมการบริษัทและคณะกรรมการตรวจสอบ
โดยมีรายละเอียดดังนี้

  8.1.1 คณะกรรมการบริษัท

 ณ วันที่ 31 ธันวาคม 2555 คณะกรรมการบริษัทมีจำนวน 8 ท่าน ประกอบด้วย

1. นายวิเชียร พงศธร ประธานกรรมการ

2. นางดวงทิพย์ เอี่ยมรุ่งโรจน์ กรรมการ

3. นายกิตติศักดิ์ เบญจฤทธิ์ กรรมการ

4. นางแน่งน้อย บุณยะสาระนันท์ กรรมการ

5. นายสมชาย เลิศสุทธิรัศมีวง กรรมการ

6. นายอุดม ชาติยานนท์ กรรมการอิสระและประธานกรรมการตรวจสอบ

7. นายสุชาย วัฒนตฤณากุล กรรมการอิสระและกรรมการตรวจสอบ

8. นายวิชัย หิรัญวงศ์ กรรมการอิสระและกรรมการตรวจสอบ

โดยมีนางสุชาดา สมัยสุต เป็นเลขานุการคณะกรรมการบริษัทและเลขานุการบริษัท

กรรมการผู้มีอำนาจลงนามผูกพันบริษัท

กรรมการผู้มีอำนาจลงนามผูกพันบริษัท ประกอบด้วย นายวิเชียร พงศธร นางดวงทิพย์
เอี่ยมรุ่งโรจน์ นายกิตติศักดิ์ เบญจฤทธิ์ นางแน่งน้อย บุณยะสาระนันท์ และนายสมชาย
เลิศสุทธิรัศมีวง โดยกรรมการสองในห้าท่านนี้ลงลายมือชื่อร่วมกันพร้อมประทับตราสำคัญของบริษัท

  วาระการดำรงตำแหน่ง

ข้อบังคับของบริษัทได้กำหนดไว้ว่า ในการประชุมสามัญผู้ถือหุ้นประจำปีทุกครั้ง
ให้กรรมการออกจากตำแหน่งหนึ่งในสาม ถ้าจำนวนกรรมการที่จะแบ่งออกให้ตรงเป็นสามส่วนไม่ได้
ก็ให้ออกโดยจำนวนใกล้ที่สุดกับส่วนหนึ่งในสาม
กรรมการที่จะต้องออกจากตำแหน่งในปีแรกและปีที่สองภายหลังจดทะเบียนบริษัทนั้น
ให้ใช้วิธีจับสลากกันว่าผู้ใดจะออก ส่วนปีหลังๆ
ต่อไปให้กรรมการคนที่อยู่ในตำแหน่งนานที่สุดนั้นเป็นผู้ออกจากตำแหน่ง
กรรมการที่ออกตามวาระนั้นอาจถูกเลือกเข้ามาดำรงตำแหน่งใหม่ก็ได้

  ขอบเขตอำนาจหน้าที่ ของคณะกรรมการบริษัท

1) จัดการบริษัทให้เป็นไปตามกฎหมาย วัตถุประสงค์ และข้อบังคับของบริษัท
ตลอดจนมติที่ประชุมผู้ถือหุ้น เว้นแต่ในเรื่องที่ต้องได้รับอนุมัติจากที่ประชุมผู้ถือหุ้นก่อนดำเนินการ เช่น
เรื่องที่กฎหมายกำหนดให้ต้องได้รับมติที่ประชุมผู้ถือหุ้น
การทำรายการที่เกี่ยวโยงกันและการซื้อหรือขายสินทรัพย์ที่สำคัญตามกฎเกณฑ์ของตลาดหลักทรัพย์แห่งประเทศไทย
หรือตามที่หน่วยงานราชการอื่น ๆ กำหนด

2)  คณะกรรมการอาจมอบหมายให้กรรมการคนหนึ่งหรือหลายคนหรือบุคคลอื่นใดปฏิบัติการอย่างหนึ่งอย่างใดแทนคณะกรรมการก็ได้

3) แต่งตั้งคณะกรรมการตรวจสอบและคณะกรรมการชุดต่าง ๆ

4) ทบทวนและให้ความเห็นชอบเรื่องที่มีสาระสำคัญ เช่น นโยบาย แผนงานและงบประมาณ
โครงสร้างการบริหาร อำนาจการบริหาร
และรายการอื่นใดที่ตลาดหลักทรัพย์แห่งประเทศไทยหรือที่กฎหมายกำหนด

5)  กำกับดูแลการดำเนินงานของฝ่ายบริหารให้เป็นไปตามนโยบาย
    แผนงานและงบประมาณที่ได้รับอนุมัติ

ในปี 2555 บริษัทมีการประชุมคณะกรรมการรวม 4 ครั้ง
โดยการเข้าร่วมประชุมของกรรมการแต่ละท่าน สรุปได้ดังนี้

  -------------------------------------- --------------------------------
  รายชื่อคณะกรรมการบริษัท                    การเข้าร่วมประชุม / การประชุมทั้งหมด
                                         (ครั้ง)

  1. นายวิเชียร พงศธร                      4/4

  2. นางดวงทิพย์ เอี่ยมรุ่งโรจน์                4/4

  3. นายกิตติศักดิ์ เบญจฤทธิ์ *                 3/4

  4. นางแน่งน้อย บุณยะสาระนันท์ *             3/4

  5. นายสมชาย เลิศสุทธิรัศมีวง *              3/4

  6. นายอุดม ชาติยานนท์                     4/4

  7. นายสุชาย วัฒนตฤณากุล                   4/4

  8. นายวิชัย หิรัญวงศ์                       4/4
  -------------------------------------- --------------------------------

หมายเหตุ : * ได้รับแต่งตั้งเป็นกรรมการ เมื่อวันที่ 26 เมษายน 2555

คณะกรรมการบริษัทชุดปัจจุบันประกอบด้วยกรรมการอิสระ 3 ท่าน ดังนี้

1.  นายอุดม ชาติยานนท์

2.  นายสุชาย วัฒนตฤณากุล

3.  นายวิชัย หิรัญวงศ์

สำหรับเกณฑ์ในการคัดเลือกกรรมการอิสระนั้น
บริษัทพิจารณาคุณสมบัติตามแนวทางที่กำหนดโดยคณะกรรมการกำกับหลักทรัพย์และตลาดหลักทรัพย์
ส่วนกระบวนการสรรหาจะใช้วิธีการตามที่ได้กล่าวไว้ในหัวข้อ 8.2
การสรรหากรรมการและผู้บริหาร หน้า 19

บริษัทได้กำหนดนิยามกรรมการอิสระไว้เท่ากับข้อกำหนดของ
คณะกรรมการกำกับหลักทรัพย์และตลาดหลักทรัพย์ ตามประกาศคณะกรรมการกำกับตลาดทุนที่ ทจ.
4/2552 ลงวันที่ 20 กุมภาพันธ์ 2552 เรื่องคุณสมบัติของกรรมการอิสระ กล่าวคือ
กรรมการอิสระหมายถึงกรรมการที่มีคุณสมบัติดังนี้

1) ถือหุ้นไม่เกินร้อยละหนึ่งของจำนวนหุ้นที่มีสิทธิออกเสียงทั้งหมดของบริษัท บริษัทใหญ่ บริษัทย่อย
บริษัทร่วม ผู้ถือหุ้นรายใหญ่ หรือผู้มีอำนาจควบคุมของบริษัท ทั้งนี้
ให้นับรวมการถือหุ้นของผู้ที่เกี่ยวข้องของกรรมการอิสระรายนั้นๆ ด้วย

2) ไม่เป็นหรือเคยเป็นกรรมการที่มีส่วนร่วมบริหารงาน ลูกจ้าง พนักงาน
ที่ปรึกษาที่ได้เงินเดือนประจำ หรือผู้มีอำนาจควบคุมของบริษัท บริษัทใหญ่ บริษัทย่อย บริษัทร่วม
บริษัทย่อยลำดับเดียวกัน ผู้ถือหุ้นรายใหญ่ หรือของผู้มีอำนาจควบคุมของบริษัท
เว้นแต่จะได้พ้นจากการมีลักษณะดังกล่าวมาแล้วไม่น้อยกว่าสองปี ทั้งนี้
ลักษณะต้องห้ามดังกล่าวไม่รวมถึงกรณีที่กรรมการอิสระเคยเป็นข้าราชการ หรือที่ปรึกษา
ของส่วนราชการซึ่งเป็นผู้ถือหุ้นรายใหญ่ หรือผู้มีอำนาจควบคุมของบริษัท

3) ไม่เป็นบุคคลที่มีความสัมพันธ์ทางสายโลหิต หรือโดยการจดทะเบียนตามกฎหมาย ในลักษณะที่เป็น
บิดามารดา คู่สมรส พี่น้อง และบุตร รวมทั้งคู่สมรสของบุตร ของผู้บริหาร ผู้ถือหุ้นรายใหญ่
ผู้มีอำนาจควบคุม
หรือบุคคลที่จะได้รับการเสนอให้เป็นผู้บริหารหรือผู้มีอำนาจควบคุมของบริษัทหรือบริษัทย่อย

4) ไม่มีหรือเคยมีความสัมพันธ์ทางธุรกิจกับบริษัท บริษัทใหญ่ บริษัทย่อย บริษัทร่วม ผู้ถือหุ้นรายใหญ่
หรือผู้มีอำนาจควบคุมของบริษัท ในลักษณะที่อาจเป็นการขัดขวางการใช้วิจารณญาณอย่างอิสระของตน
รวมทั้งไม่เป็นหรือเคยเป็นผู้ถือหุ้นที่มีนัย หรือผู้มีอำนาจควบคุมของผู้ที่มีความสัมพันธ์ทางธุรกิจกับบริษัท
บริษัทใหญ่ บริษัทย่อย บริษัทร่วม ผู้ถือหุ้นรายใหญ่ หรือผู้มีอำนาจควบคุมของบริษัท
เว้นแต่จะได้พ้นจากการมีลักษณะดังกล่าวมาแล้วไม่น้อยกว่าสองปีก่อนวันที่ได้รับการแต่งตั้ง

ความสัมพันธ์ทางธุรกิจตามวรรคหนึ่ง
รวมถึงการทำรายการทางการค้าที่กระทำเป็นปกติเพื่อประกอบกิจการ
การเช่าหรือให้เช่าอสังหาริมทรัพย์ รายการเกี่ยวกับสินทรัพย์หรือบริการ
หรือการให้หรือรับความช่วยเหลือทางการเงิน ด้วยการรับหรือให้กู้ยืม ค้ำประกัน
การให้สินทรัพย์เป็นหลักประกันหนี้สิน รวมถึงพฤติการณ์อื่นทำนองเดียวกัน
ซึ่งเป็นผลให้บริษัทหรือคู่สัญญามีภาระหนี้ ที่ต้องชำระต่ออีกฝ่ายหนึ่ง
ตั้งแต่ร้อยละสามของสินทรัพย์ที่มีตัวตนสุทธิของบริษัทหรือตั้งแต่ยี่สิบล้านบาทขึ้นไป
แล้วแต่จำนวนใดจะต่ำกว่า ทั้งนี้
การคำนวณภาระหนี้ดังกล่าวให้เป็นไปตามวิธีการคำนวณมูลค่าของรายการที่เกี่ยวโยงกันตามประกาศคณะกรรมการกำกับตลาดทุนว่าด้วยหลักเกณฑ์ในการทำรายการที่เกี่ยวโยงกัน
โดยอนุโลม แต่ในการพิจารณาภาระหนี้ดังกล่าว
ให้นับรวมภาระหนี้ที่เกิดขึ้นในระหว่างหนึ่งปีก่อนวันที่มีความสัมพันธ์ทางธุรกิจกับบุคคลเดียวกัน

5) ไม่เป็นหรือเคยเป็นผู้สอบบัญชีของบริษัท บริษัทใหญ่ บริษัทย่อย บริษัทร่วม ผู้ถือหุ้นรายใหญ่
หรือผู้มีอำนาจควบคุมของบริษัท และไม่เป็นผู้ถือหุ้นที่มีนัย ผู้มีอำนาจควบคุม
หรือหุ้นส่วนของสำนักงานสอบบัญชี ซึ่งมีผู้สอบบัญชีของบริษัท บริษัทใหญ่ บริษัทย่อย บริษัทร่วม
ผู้ถือหุ้นรายใหญ่ หรือผู้มีอำนาจควบคุมของบริษัทสังกัดอยู่
เว้นแต่จะได้พ้นจากการมีลักษณะดังกล่าวมาแล้วไม่น้อยกว่าสองปีก่อนวันที่ได้รับการแต่งตั้ง

6) ไม่เป็นหรือเคยเป็นผู้ให้บริการทางวิชาชีพใด ๆ
ซึ่งรวมถึงการให้บริการเป็นที่ปรึกษากฎหมายหรือที่ปรึกษาทางการเงิน
ซึ่งได้รับค่าบริการเกินกว่าสองล้านบาทต่อปีจากบริษัท บริษัทใหญ่ บริษัทย่อย บริษัทร่วม
ผู้ถือหุ้นรายใหญ่ หรือผู้มีอำนาจควบคุมของบริษัท และไม่เป็นผู้ถือหุ้นที่มีนัย ผู้มีอำนาจควบคุม
หรือหุ้นส่วนของผู้ให้บริการทางวิชาชีพนั้นด้วย
เว้นแต่จะได้พ้นจากการมีลักษณะดังกล่าวมาแล้วไม่น้อยกว่าสองปีก่อนวันที่ได้รับการแต่งตั้ง

7) ไม่เป็นกรรมการที่ได้รับการแต่งตั้งขึ้นเพื่อเป็นตัวแทนของกรรมการของบริษัท ผู้ถือหุ้นรายใหญ่
หรือผู้ถือหุ้นซึ่งเป็นผู้ที่เกี่ยวข้องกับผู้ถือหุ้นรายใหญ่

8)
ไม่ประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของบริษัทหรือบริษัทย่อย
หรือไม่เป็นหุ้นส่วนที่มีนัยในห้างหุ้นส่วน หรือเป็นกรรมการที่มีส่วนร่วมบริหารงาน ลูกจ้าง พนักงาน
ที่ปรึกษาที่รับเงินเดือนประจำ
หรือถือหุ้นเกินร้อยละหนึ่งของจำนวนหุ้นที่มีสิทธิออกเสียงทั้งหมดของบริษัทอื่น
ซึ่งประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของบริษัทหรือบริษัทย่อย

9)
ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัทหรือบริษัทย่อย

8.1.2 คณะกรรมการตรวจสอบ

ณ วันที่ 31 ธันวาคม 2555 คณะกรรมการตรวจสอบมีจำนวน 3 ท่าน ประกอบด้วย

  1. นายอุดม ชาติยานนท์ ประธานกรรมการตรวจสอบ

  (เป็นผู้มีความรู้และประสบการณ์ในการสอบทานงบการเงิน)

2. นายสุชาย วัฒนตฤณากุล กรรมการตรวจสอบ

  3. นายวิชัย หิรัญวงศ์ กรรมการตรวจสอบ

โดยมีนางสุชาดา สมัยสุต เป็นเลขานุการคณะกรรมการตรวจสอบ

วาระการดำรงตำแหน่ง

กรรมการตรวจสอบมีวาระการดำรงตำแหน่งคราวละ 3 ปี
กรรมการตรวจสอบซึ่งพ้นจากตำแหน่งตามวาระ
อาจได้รับการแต่งตั้งใหม่ได้ในกรณีที่กรรมการตรวจสอบลาออกก่อนครบวาระ
กรรมการที่ได้รับแต่งตั้งแทนจะอยู่ในตำแหน่งได้เพียงเท่าวาระที่เหลืออยู่ของกรรมการตรวจสอบที่ลาออก

  ขอบเขตอำนาจหน้าที่ของคณะกรรมการตรวจสอบ

1)  สอบทานให้บริษัทมีการรายงานทางการเงินอย่างถูกต้องและเพียงพอ

2)  สอบทานให้บริษัทมีระบบการควบคุมภายใน (Internal Control)
    และระบบการตรวจสอบภายใน(Internal Audit) ที่เหมาะสมและมีประสิทธิผล
    และพิจารณาความเป็นอิสระของหน่วยงานตรวจสอบภายใน
    ตลอดจนให้ความเห็นชอบในการพิจารณาแต่งตั้ง โยกย้าย
    เลิกจ้างหัวหน้าหน่วยงานตรวจสอบภายใน
    หรือหน่วยงานอื่นใดที่รับผิดชอบเกี่ยวกับการตรวจสอบภายใน

3)  สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท

4)  พิจารณา เสนอแต่งตั้ง เลือกกลับเข้ามาใหม่
    และเลิกจ้างบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท
    และเสนอค่าตอบแทนของบุคคลดังกล่าว
    รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมด้วยอย่างน้อยปีละ 1
    ครั้ง

5)  พิจารณาและอนุมัติรายการเกี่ยวโยงกันหรือรายการที่อาจมีความขัดแย้งทางผลประโยชน์
    ให้เป็นไปตามกฎหมายและข้อกำหนดของตลาดหลักทรัพย์
    ทั้งนี้เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

6)  จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของบริษัท
    ซึ่งรายงานดังกล่าวต้องลงนามโดยประธานคณะกรรมการตรวจสอบและต้องประกอบด้วยข้อมูลอย่างน้อยดังต่อไปนี้

3.  ความเห็นเกี่ยวกับความถูกต้อง ครบถ้วน เป็นที่เชื่อถือได้ของรายงานทางการเงินของบริษัท

(2) ความเห็นเกี่ยวกับความเพียงพอของระบบควบคุมภายในของบริษัท

(3) ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

(4) ความเห็นเกี่ยวกับความเหมาะสมของผู้สอบบัญชี

(5) ความเห็นเกี่ยวกับรายการที่อาจมีความขัดแย้งทางผลประโยชน์

(6) จำนวนการประชุมคณะกรรมการตรวจสอบและการเข้าร่วมประชุมของกรรมการตรวจสอบ
    แต่ละท่าน

(7) ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตาม กฎบัตร
    (charter)

(8) รายการอื่นที่เห็นว่าผู้ถือหุ้นและผู้ลงทุนทั่วไปควรทราบ
    ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

7) สอบทานความเหมาะสมและความเพียงพอของระบบการบริหารความเสี่ยงของบริษัท

8)
ปฏิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

9) ทบทวนนโยบายการกำกับดูแลกิจการ และติดตามการปฏิบัติตามนโยบายดังกล่าวอย่างน้อยปีละ 1
ครั้ง

ในปี 2555 บริษัทมีการประชุมคณะกรรมการตรวจสอบ 4 ครั้ง
โดยการเข้าร่วมประชุมของกรรมการตรวจสอบแต่ละท่านสรุปได้ดังนี้

  ------------------------------- ---------------------------------------
  รายชื่อคณะกรรมการตรวจสอบ          การเข้าร่วมประชุม / การประชุมทั้งหมด (ครั้ง)

  1. นายอุดม ชาติยานนท์              4/4

  2. นายสุชาย วัฒนตฤณากุล            4/4

  3. นายวิชัย หิรัญวงศ์                4/4
  ------------------------------- ---------------------------------------

นอกจากการประชุมคณะกรรมการตรวจสอบดังกล่าวแล้ว ในปี 2555
คณะกรรมการตรวจสอบได้มีการประชุมเฉพาะกับผู้สอบบัญชีโดยไม่มีฝ่ายบริหารร่วมประชุมด้วย 1
ครั้งในเดือนกุมภาพันธ์
และยังได้มีการจัดประชุมร่วมกับผู้บริหารของบริษัทย่อยเพื่อสอบทานความเหมาะสมและความเพียงพอของระบบการบริหารความเสี่ยงของบริษัทย่อยอีกด้วย

8.1.3 ผู้บริหาร

 บริษัทไม่มีพนักงานประจำ เนื่องจากบริษัทดำเนินธุรกิจการลงทุนในบริษัทย่อยและใช้วิธีการว่าจ้าง บริษัท พรีเมียร์ ฟิชชั่น แคปปิตอล จำกัด จัดทำงานด้านบัญชีและการเงินและงานสนับสนุนอื่นๆ 

อำนาจหน้าที่ของกรรมการผู้จัดการ

1. จัดทำนโยบาย แผนงาน
และงบประมาณของบริษัทเสนอต่อคณะกรรมการบริษัทเพื่อให้ความเห็นชอบ

2. ดำเนินการให้เป็นไปตามนโยบาย แผนงานและงบประมาณที่ได้รับการอนุมัติ

3.
รายงานผลการดำเนินงานของบริษัทและบริษัทย่อยเทียบกับแผนงานและงบประมาณให้คณะกรรมการบริษัททราบ

4. เรื่องอื่นๆ ตามที่คณะกรรมการบริษัทมอบหมาย

ทั้งนี้การใช้อำนาจหน้าที่ของกรรมการผู้จัดการไม่รวมถึงอำนาจในการอนุมัติรายการที่ทำให้ตนหรือบุคคลที่เกี่ยวข้องซึ่งอาจมีความขัดแย้ง
มีส่วนได้ส่วนเสียหรือผลประโยชน์ในลักษณะอื่นใด ขัดแย้งกับผลประโยชน์ของบริษัทหรือบริษัทย่อย
รวมทั้งรายการที่กำหนดให้ขอความเห็นชอบจากที่ประชุมคณะกรรมการบริษัท
หรือที่ประชุมผู้ถือหุ้นตามข้อบังคับของบริษัท หรือกฏหมายที่เกี่ยวข้องกำหนด

8.2 การสรรหากรรมการและผู้บริหาร

บริษัทยังไม่มีการแต่งตั้งคณะกรรมการสรรหา การคัดเลือกบุคคลที่จะแต่งตั้งเป็นกรรมการ
คณะกรรมการผู้ไม่มีส่วนได้เสียจะเป็นผู้สรรหาและพิจารณาคัดเลือกผู้ที่มีคุณสมบัติเหมาะสม
นำเสนอต่อคณะกรรมการบริษัทเพื่อให้ความเห็นชอบ
และเสนอต่อที่ประชุมผู้ถือหุ้นเพื่อลงมติแต่งตั้งเป็นกรรมการบริษัทต่อไป
ตามหลักเกณฑ์ที่ระบุในข้อบังคับของบริษัท ดังนี้

- ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

- ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตามข้อ (1)
เลือกตั้งบุคคลคนเดียวหรือหลายคนเป็นกรรมการก็ได้
แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

- บุคคลซึ่งได้รับคะแนนสูงสุดตามลำดับลงมา
เป็นผู้ได้รับการเลือกตั้งเป็นกรรมการเท่าจำนวนกรรมการที่พึงมีหรือพึงเลือกตั้งในครั้งนั้น
ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่พึงจะมี
หรือจะพึงเลือกตั้งในครั้งนั้น ให้ผู้เป็นประธานเป็นผู้ออกเสียงชี้ขาด

8.3 ค่าตอบแทนกรรมการและผู้บริหาร

8.3.1 ค่าตอบแทนที่เป็นตัวเงิน

(1) กรรมการ

ในปี 2555 บริษัทมีการจ่ายค่าตอบแทนให้กรรมการ ในรูปเบี้ยประชุมและบำเหน็จ ดังนี้

1)  บริษัท พรีเมียร์ เอ็นเตอร์ไพรซ์ จำกัด (มหาชน)

+-------------------------------+---------+---------+-------+--------+
| ชื่อ-สกุล                        | เ       |         | บ     | ค่า     |
|                               | บี้ยประชุม |         | ำเหน็จ | ตอบแทน |
| ตำแหน่ง                        | (บาท)   |         |       |        |
|                               |         |         | กร    | รวม    |
|                               |         |         | รมการ |        |
|                               |         |         |       | (บาท)  |
|                               |         |         | (บาท) |        |
+-------------------------------+---------+---------+-------+--------+
|                               | คณะ     | คณะ     |       |        |
|                               | กรรมการ | กรรมการ |       |        |
|                               |         |         |       |        |
|                               | บริษัท    | ตรวจสอบ |       |        |
+-------------------------------+---------+---------+-------+--------+
|   1. นายวิเชียร พงศธร *         | -       | -       | -     | -      |
|                               |         |         |       |        |
|   ประธานกรรมการ               |         |         |       |        |
+-------------------------------+---------+---------+-------+--------+
| 2.นางดวงทิพย์ เอี่ยมรุ่งโรจน์ *      | -       | -       | -     | -      |
|                               |         |         |       |        |
| กรรมการ                       |         |         |       |        |
+-------------------------------+---------+---------+-------+--------+
| 3.นายกิตติศักดิ์ เบญจฤทธิ์           | 42,000  | -       | 13    | 1      |
|                               |         |         | 3,333 | 75,333 |
| กรรมการ                       |         |         |       |        |
+-------------------------------+---------+---------+-------+--------+
| 4.นางแน่งน้อย บุณยะสาระนันท์       | 42,000  | -       | 13    | 1      |
|                               |         |         | 3,333 | 75,333 |
| กรรมการ                       |         |         |       |        |
+-------------------------------+---------+---------+-------+--------+
| 5.นายสมชาย เลิศสุทธิรัศมีวง *      | -       | -       | -     | -      |
|                               |         |         |       |        |
| กรรมการ                       |         |         |       |        |
+-------------------------------+---------+---------+-------+--------+
| 6.นายอุดม ชาติยานนท์             | 56,000  | 72,000  | 20    | 3      |
|                               |         |         | 0,000 | 28,000 |
| กรรมก                         |         |         |       |        |
| ารอิสระและประธานกรรมการตรวจสอบ |         |         |       |        |
+-------------------------------+---------+---------+-------+--------+
| 7.นายสุชาย วัฒนตฤณากุล           | 56,000  | 56,000  | 20    | 3      |
|                               |         |         | 0,000 | 12,000 |
| กรรมการอิสระและกรรมการตรวจสอบ  |         |         |       |        |
+-------------------------------+---------+---------+-------+--------+
| 8.นายวิชัย หิรัญวงศ์               | 56,000  | 56,000  | 20    | 3      |
|                               |         |         | 0,000 | 12,000 |
| กรรมการอิสระและกรรมการตรวจสอบ  |         |         |       |        |
+-------------------------------+---------+---------+-------+--------+
| รวม                           |         |         |       | 1,3    |
|                               |         |         |       | 02,666 |
+-------------------------------+---------+---------+-------+--------+

หมายเหตุ : * กรรมการที่ไม่ขอรับค่าตอบแทนในฐานะกรรมการบริษัท

2) บริษัทย่อย

- ไม่มี -

  (2) ผู้บริหาร

1) บริษัท พรีเมียร์ เอ็นเตอร์ไพรซ์ จำกัด (มหาชน)

-ไม่มี-

2) บริษัทย่อย

ค่าตอบแทนผู้บริหารในรูปเงินเดือนโบนัส และเงินสมทบกองทุนสำรองเลี้ยงชีพ รวม 4 ท่าน
คิดเป็นเงินจำนวน 9.49 ล้านบาท

8.3.2 ค่าตอบแทนและสิทธิประโยชน์อื่นๆ

- ไม่มี -

8.4 การกำกับดูแลกิจการ

คณะกรรมการบริษัทให้ความสำคัญในการกำกับดูแลกิจการที่ดี
โดยเชื่อมั่นว่ากระบวนการกำกับดูแลกิจการที่ดีและการบริหารจัดการในกรอบของการมีจริยธรรมที่ดี
มีความโปร่งใส สามารถตรวจสอบได้
และเป็นธรรมกับผู้ที่เกี่ยวข้องทุกฝ่ายจะช่วยส่งเสริมให้บริษัทเติบโตอย่างมั่นคงและยั่งยืน
เพิ่มความเชื่อมั่นให้แก่ผู้ถือหุ้น ผู้ลงทุนและผู้ที่เกี่ยวข้องทุกฝ่าย
คณะกรรมการบริษัทจึงกำหนดนโยบายการกำกับดูแลกิจการที่ดีเป็นลายลักษณ์อักษร
เพื่อให้ผู้บริหารและพนักงานยึดถือเป็นแนวทางในการปฏิบัติ ดังนี้

1. ให้ความสำคัญต่อสิทธิพื้นฐานต่างๆ ของผู้ถือหุ้น ไม่กระทำการใดๆ
อันเป็นการละเมิดหรือริดรอนสิทธิของผู้ถือหุ้น

2. สนับสนุนให้มีการปฏิบัติต่อผู้ถือหุ้นทุกรายอย่างเท่าเทียมกันและเป็นธรรม
มีการกำหนดระเบียบปฏิบัติการใช้ข้อมูลภายในให้กรรมการ ผู้บริหาร และพนักงานถือปฏิบัติ
เพื่อป้องกันการใช้ข้อมูลภายในหาผลประโยชน์ให้แก่ตนเองหรือผู้อื่นในทางมิชอบ

3. ปฏิบัติต่อผู้มีส่วนได้เสียแต่ละกลุ่ม โดยคำนึงถึงสิทธิของผู้มีส่วนได้เสียตามกฎหมาย
หรือตามข้อตกลงกับบริษัท มีการกำหนดนโยบายด้านการดูแลสิ่งแวดล้อมและสังคม
และจรรยาบรรณธุรกิจ เพื่อให้ผู้บริหารและพนักงานยึดถือและนำไปปฏิบัติ

4. มีการเปิดเผยสารสนเทศที่เกี่ยวข้องกับบริษัท
ทั้งข้อมูลทางการเงินและข้อมูลที่มิใช่ข้อมูลทางการเงินอย่างถูกต้อง ครบถ้วน ทันเวลา
ผ่านช่องทางต่างๆ เพื่อให้ผู้ถือหุ้นเข้าถึงข้อมูลอย่างเท่าเทียมกัน

5. จัดให้มีระบบการควบคุมภายใน การบริหารความเสี่ยง และการตรวจสอบภายในที่เหมาะสม
และมีประสิทธิผล

6. จัดโครงสร้างคณะกรรมการให้มีความเหมาะสม และมีความเป็นอิสระ
มีการแบ่งแยกหน้าที่ความรับผิดชอบระหว่างคณะกรรมการ คณะกรรมการชุดย่อย
และฝ่ายจัดการที่ชัดเจน โดยคณะกรรมการบริษัททำหน้าที่ในการพิจารณา
และให้ความเห็นชอบในเรื่องที่สำคัญเกี่ยวกับการดำเนินงานของบริษัท
รวมทั้งกำกับดูแลการให้ฝ่ายจัดการดำเนินงานตามนโยบายและแผนงาน
ขณะที่ฝ่ายจัดการทำหน้าที่บริหารงานของบริษัทในด้านต่างๆ
ให้เป็นไปตามนโยบายและแผนงานที่กำหนด

โดยหลักการกำกับดูแลกิจการที่ดีของบริษัทสอดคล้องกับหลักการกำกับดูแลกิจการที่ดีสำหรับบริษัทจดทะเบียนปี
2549 ตามแนวทางที่ตลาดหลักทรัพย์แห่งประเทศไทยกำหนด ซึ่งครอบคลุมหลักการ 5 หมวด
และมีการปฏิบัติดังนี้

หมวดที่ 1 สิทธิของผู้ถือหุ้น (The Rights of Shareholders)

บริษัทตระหนักและให้ความสำคัญในสิทธิพื้นฐานต่างๆ ของผู้ถือหุ้น
ทั้งในฐานะของนักลงทุนในหลักทรัพย์และในฐานะเจ้าของบริษัท เช่น
สิทธิในการซื้อขายหรือโอนหลักทรัพย์ที่ถืออยู่ สิทธิการซื้อหุ้นคืน
สิทธิในการที่จะได้รับส่วนแบ่งผลกำไรบริษัทอย่างเท่าเทียมกัน
สิทธิในการได้รับข้อมูลของบริษัทอย่างเพียงพอ สิทธิต่างๆ
ในการเข้าร่วมประชุมผู้ถือหุ้นของผู้ถือหุ้นทุกประเภทและนักลงทุนสถาบัน
สิทธิในการแสดงความคิดเห็น สิทธิในการร่วมตัดสินใจในเรื่องสำคัญของบริษัท เช่น
การจัดสรรเงินปันผล การแต่งตั้งหรือถอดถอนกรรมการ การกำหนดค่าตอบแทนกรรมการ
การแต่งตั้งผู้สอบบัญชีและการกำหนดค่าสอบบัญชี
การอนุมัติธุรกรรมที่สำคัญและมีผลต่อทิศทางในการดำเนินธุรกิจของบริษัท
การแก้ไขหนังสือบริคณห์สนธิ และข้อบังคับของบริษัท เป็นต้น

ในปี 2555 นอกเหนือจากสิทธิพื้นฐานต่างๆ ข้างต้นแล้ว บริษัทยังได้ดำเนินการในเรื่องต่างๆ
ที่เป็นการส่งเสริม และอำนวยความสะดวกในการใช้สิทธิของผู้ถือหุ้น ดังนี้

1. บริษัทจัดประชุมสามัญผู้ถือหุ้นประจำปี 2555 ในวันที่ 26 เมษายน 2555
โดยมีกรรมการเข้าร่วมประชุม ครบทั้ง 5 ท่าน ประกอบด้วย ประธานกรรมการ
ประธานกรรมการตรวจสอบ กรรมการผู้จัดการ และกรรมการท่านอื่นอีก 2 ท่าน
นอกจากนี้ยังมีผู้บริหารระดับสูงของบริษัท และผู้สอบบัญชีเข้าร่วมประชุมด้วย

2. บริษัทได้มอบให้บริษัท ศูนย์รับฝากหลักทรัพย์ (ประเทศไทย) จำกัด
ซึ่งเป็นนายทะเบียนหุ้นของบริษัท
ดำเนินการจัดส่งหนังสือนัดประชุมพร้อมหลักเกณฑ์วิธีการเข้าร่วมประชุม
และข้อมูลประกอบการประชุมตามวาระต่างๆ
ซึ่งในแต่ละวาระมีความเห็นของคณะกรรมการประกอบอย่างเพียงพอและชัดเจนให้ผู้ถือหุ้นรับทราบล่วงหน้าก่อนวันประชุม
30 วัน และเผยแพร่ข้อมูลดังกล่าวทั้งภาษาไทยและภาษาอังกฤษในเว็บไซต์ของบริษัท
www.pe.premier.co.th ล่วงหน้าก่อนวันประชุม 34 วัน
เพื่อให้ผู้ถือหุ้นได้มีเวลาในการศึกษาข้อมูลเป็นการล่วงหน้าก่อนวันประชุม

3. ในกรณีที่ผู้ถือหุ้นไม่สามารถเข้าร่วมประชุมด้วยตนเอง
บริษัทเปิดโอกาสให้ผู้ถือหุ้นสามารถมอบฉันทะให้บุคคลอื่นหรือกรรมการอิสระเข้าประชุมและออกเสียงแทนตนได้
โดยใช้หนังสือมอบฉันทะที่บริษัทได้จัดส่งไปพร้อมกับหนังสือนัดประชุม
และผู้ถือหุ้นยังสามารถดาวน์โหลดหนังสือมอบฉันทะแบบใดแบบหนึ่งที่กรมธุรกิจการค้ากำหนดผ่านทางเว็บไซต์ของบริษัทได้อีกด้วย

4. ก่อนวันประชุมบริษัทเปิดโอกาสให้ผู้ถือหุ้น สามารถส่งความเห็น ข้อเสนอแนะ
ข้อซักถามได้ล่วงหน้าก่อนวันประชุม นอกจากนี้
ในวันประชุมประธานที่ประชุมได้เปิดโอกาสให้ผู้ถือหุ้นซักถามและแสดงความคิดเห็นในวาระต่างๆก่อนการลงมติในแต่ละวาระ
รวมทั้งมีการบันทึกประเด็นคำถามคำตอบ และข้อคิดเห็นที่สำคัญไว้ในรายงานการประชุม

5. บริษัทได้จัดทำรายงานการประชุมส่งให้ตลาดหลักทรัพย์แห่งประเทศไทย
และเผยแพร่ผ่านทางเว็บไซต์ของบริษัท ภายใน 14 วันนับจากวันประชุม
เพื่อให้ผู้ถือหุ้นสามารถตรวจสอบได้

ในปี 2555 บริษัทได้รับการประเมินคุณภาพการจัดการประชุมสามัญผู้ถือหุ้นประจำปีในระดับ
“ดีเยี่ยม” คะแนนเต็ม 100 คะแนน

หมวดที่ 2 การปฏิบัติต่อผู้ถือหุ้นอย่างเท่าเทียมกัน

คณะกรรมการบริษัทได้กำกับดูแลและปกป้องสิทธิขั้นพื้นฐานของผู้ถือหุ้นทุกรายทุกกลุ่มอย่างเท่าเทียมกัน
ทั้งเรื่องกระบวนการจัดประชุมผู้ถือหุ้น การมีมาตรการป้องกันกรรมการ
ผู้บริหารและพนักงานใช้ข้อมูลภายในเพื่อหาผลประโยชน์ในทางมิชอบ
รวมทั้งให้กรรมการและผู้บริหารเปิดเผยข้อมูลเกี่ยวกับส่วนได้เสียของตนและผู้เกี่ยวข้อง

ในการประชุมสามัญผู้ถือหุ้นประจำปี
บริษัทได้เปิดโอกาสให้ผู้ถือหุ้นทุกท่านเสนอเรื่องเพื่อพิจารณาบรรจุเป็นวาระการประชุม
และเสนอชื่อบุคคลเพื่อพิจารณาเลือกตั้งเป็นกรรมการเป็นการล่วงหน้า
ระหว่างเดือนมกราคมถึงเดือนธันวาคม ของทุกปี
และได้แจ้งให้ผู้ถือหุ้นทราบผ่านตลาดหลักทรัพย์แห่งประเทศไทย
พร้อมทั้งเผยแพร่หลักเกณฑ์ของเรื่องดังกล่าวไว้ในเว็บไซต์ของบริษัทที่ www.pe.premier.co.th

ในกรณีที่ผู้ถือหุ้นไม่สามารถเข้าร่วมประชุมด้วยตนเอง
บริษัทเปิดโอกาสให้ผู้ถือหุ้นสามารถมอบฉันทะให้กรรมการอิสระหรือบุคคลอื่นเข้าร่วมประชุมและออกเสียงแทนตนได้
โดยใช้หนังสือมอบฉันทะแบบ ข.
ซึ่งเป็นแบบที่ผู้ถือหุ้นสามารถกำหนดทิศทางการลงคะแนนเสียงได้เองในแต่ละวาระที่บริษัทได้จัดส่งไปพร้อมกับหนังสือนัดประชุมและได้เผยแพร่ไว้ในเว็บไซต์ของบริษัททั้งภาษาไทยและภาษาอังกฤษ
ซึ่งผู้ถือหุ้นสามารถดาวน์โหลด (Download) ได้

ในการประชุมสามัญผู้ถือหุ้นประจำปี 2555 ไม่มีการเปลี่ยนแปลงลำดับระเบียบวาระการประชุม
หรือเพิ่มเติมวาระการประชุมและไม่มีการขอให้ที่ประชุมพิจารณาเรื่องอื่นนอกเหนือจากที่ระบุไว้ในหนังสือนัดประชุม

ในเรื่องการดูแลและการป้องกันการใช้ข้อมูลภายใน
รวมถึงการให้กรรมการและผู้บริหารเปิดเผยข้อมูลเกี่ยวกับส่วนได้เสียของตนและผู้เกี่ยวข้อง
บริษัทมีแนวปฏิบัติ ดังนี้

1)  กำหนดนโยบายเกี่ยวกับการรักษาความปลอดภัยของระบบข้อมูล
    เพื่อรักษามาตรฐานเกี่ยวกับระบบงาน ระบบคอมพิวเตอร์ และระบบการสื่อสารข้อมูล
    ซึ่งป็นพื้นฐานที่สำคัญในการสร้างระบบการควบคุมที่มีคุณภาพ

2)  กำหนดนโยบายความลับทางธุรกิจและทรัพย์สินทางปัญญา
    มีการจัดทำบันทึกข้อตกลงการรักษาความลับของบริษัทสำหรับพนักงาน ผู้รับจ้าง ผู้ขายสินค้า/
    ผู้ให้บริการ รวมทั้งผู้ที่เข้าเยี่ยมชมกิจการของบริษัท
    เพื่อป้องกันการเปิดเผยข้อมูลหรือข่าวสารอันเป็นความลับของบริษัทและบริษัทย่อย
    รวมทั้งห้ามมิให้พนักงานละเมิดทรัพย์สินทางปัญญาของผู้อื่น

3)  คณะกรรมการบริษัทได้กำหนดระเบียบปฏิบัติเรื่องการใช้ข้อมูลภายในบริษัทเป็นลายลักษณ์อักษร
    เพื่อให้เกิดความโปร่งใส ความเสมอภาคและยุติธรรมต่อผู้ถือหุ้นอย่างเท่าเทียมกัน
    และป้องกันการแสวงหาผลประโยชน์จากการใช้ข้อมูลภายในที่ยังไม่ได้เปิดเผยต่อสาธารณชน
    รวมทั้งหลีกเลี่ยงข้อครหาเกี่ยวกับความเหมาะสมการซื้อขายหลักทรัพย์ของบริษัท
    โดยให้กรรมการ ผู้บริหาร
    และพนักงานของบริษัทต้องรักษาความลับและ/หรือข้อมูลภายในของบริษัท
    ไม่นำไปเปิดเผยหรือแสวงหาประโยชน์แก่ตนเองหรือเพื่อประโยชน์แก่ผู้อื่น
    ไม่ว่าทางตรงหรือทางอ้อม รวมทั้งต้องไม่ทำการซื้อขายโอนหรือรับโอนหลักทรัพย์ของบริษัท
    โดยใช้ความลับและ/หรือข้อมูลภายในของบริษัท
    เว้นเสียแต่ว่าข้อมูลดังกล่าวได้เปิดเผยต่อสาธารณชนแล้ว
    และไม่เข้าทำนิติกรรมอันใดโดยใช้ความลับและ/หรือข้อมูลภายในของบริษัทอันอาจก่อให้เกิดความเสียหายต่อบริษัทไม่ว่าทางตรงหรือทางอ้อม
    และจะต้องไม่ทำการซื้อขาย โอนหรือรับโอน หลักทรัพย์ของบริษัทในช่วงระยะเวลา 1 เดือน
    ก่อนมีการเปิดเผยงบการเงิน และภายใน 2 วันทำการหลังการเปิดเผยข้อมูลดังกล่าวแล้ว
    ข้อกำหนดดังกล่าวนี้ให้รวมความถึงคู่สมรสและบุตรที่ยังไม่บรรลุนิติภาวะของกรรมการ
    ผู้บริหารและพนักงานของบริษัทด้วย
    หากผู้ใดฝ่าฝืนข้อกำหนดดังกล่าวจะต้องถูกลงโทษทางวินัยและ/หรือตามกฎหมายแล้วแต่กรณี

4)  บริษัทให้ข้อมูลแก่กรรมการและผู้บริหารเกี่ยวกับหน้าที่ที่ผู้บริหารต้องรายงานการถือหลักทรัพย์ของบริษัท
    และบทกำหนดโทษตาม พ.ร.บ.หลักทรัพย์และตลาดหลักทรัพย์ พ.ศ. 2535
    และตามข้อกำหนดของตลาดหลักทรัพย์แห่งประเทศไทย
    และในกรณีที่กรรมการหรือผู้บริหารซื้อขายหลักทรัพย์ของบริษัทต้องรายงานการถือหลักทรัพย์ในบริษัทของตนเอง
    คู่สมรส และบุตรที่ยังไม่บรรลุนิติภาวะ ตามมาตรา 59 แห่ง
    พ.ร.บ.หลักทรัพย์และตลาดหลักทรัพย์ พ.ศ. 2535 ภายใน 3 วันทำการให้สำนักงาน
    ก.ล.ต. ทราบเพื่อเผยแพร่ต่อสาธารณชนต่อไป
    รวมทั้งได้กำหนดให้มีการรายงานการถือครองหลักทรัพย์ของบริษัทของกรรมการให้ที่ประชุมคณะกรรมการทราบทุกครั้งด้วย

5)  คณะกรรมการบริษัทได้กำหนดหลักเกณฑ์และวิธีการรายงานการมีส่วนได้เสียของกรรมการ
    และผู้บริหาร ตามพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551
    มาตรา 89/14 และตามประกาศคณะกรรมการตลาดทุนที่ ทจ.2/2552

หมวดที่ 3 การคำนึงถึงบทบาทของผู้มีส่วนได้เสีย

บริษัทดำเนินธุรกิจภายใต้วิสัยทัศน์ “ธุรกิจก้าวหน้า พนักงานมั่นคง สังคมยั่งยืน”
โดยมุ่งที่จะประสบความสำเร็จแบบยั่งยืนโดยคำนึงถึงสิทธิ ความถูกต้อง
และความเป็นธรรมต่อผู้มีส่วนได้เสียทุกกลุ่ม รวมถึงไม่กระทำการใดๆ
อันเป็นการละเมิดสิทธิของผู้มีส่วนได้เสียเหล่านั้นด้วย
และเพื่อเป็นแนวปฎิบัติสำหรับผู้บริหารและพนักงาน
บริษัทได้กำหนดจรรยาบรรณธุรกิจไว้เป็นลายลักษณ์อักษร
รายละเอียดตามที่ปรากฏในเว็บไซต์ของบริษัท ซึ่งครอบคลุมการปฏิบัติต่อผู้มีส่วนได้เสียทุกกลุ่ม
ทั้งผู้ถือหุ้น ลูกค้า คู่ค้า ผู้มีความสัมพันธ์ทางธุรกิจ พนักงานและสังคม ซึ่งสรุปได้ดังนี้

ผู้ถือหุ้น

ปฏิบัติหน้าที่ด้วยความซื่อสัตย์สุจริต โปร่งใส และเป็นประโยชน์แก่บริษัทและผู้ถือหุ้น
บริหารงานด้วยความระมัดระวังและรอบคอบ เพื่อป้องกันความเสียหายต่อผู้ถือหุ้น
ตลอดจนไม่แสวงหาผลประโยชน์ให้ตนเองและผู้เกี่ยวข้อง โดยใช้ข้อมูลใดๆ
ของบริษัทที่ยังไม่เปิดเผยต่อสาธารณชน และไม่ดำเนินการใดๆ
ในลักษณะที่อาจก่อให้เกิดความขัดแย้งทางผลประโยชน์กับบริษัท
รวมถึงไม่เปิดเผยข้อมูลลับของบริษัทต่อบุคคลภายนอกโดยเฉพาะคู่แข่งของบริษัท

ลูกค้า

บริษัทและบริษัทย่อยมีนโยบายที่จะตอบสนองความพึงพอใจของลูกค้า
โดยนำเสนอผลิตภัณฑ์ที่ตรงกับควมต้องการของลูกค้า
และให้บริการที่มีคุณภาพได้มาตรฐานและมีความปลอดภัย
เปิดเผยข้อมูลเกี่ยวกับสินค้าและบริการอย่างครบถ้วน ถูกต้องและไม่บิดเบือนข้อเท็จจริง
ปฏิบัติตามเงื่อนไขและข้อตกลงที่มีต่อลูกค้าอย่างเคร่งครัด รักษาความลับของลูกค้าและข้อมูลลูกค้า
รวมทั้งการให้ข้อมูลข่าวสารที่ถูกต้อง เพียงพอ และเป็นประโยชน์ต่อลูกค้ารวมถึงบุคคลทั่วไป

ในปี 2555 ได้มีการดำเนินการ ดังนี้

1. นำเสนอผลิตภัณฑ์ที่บริษัทสามารถให้บริการหลังการขายได้อย่างต่อเนื่อง
เพื่อไม่ให้เกิดผลกระทบ/เป็นภาระต่อลูกค้าในภายหลัง

2. มุ่งเน้นการคงไว้ซึ่งการบริหารงานบริการที่ได้รับการรับรองตามมาตรฐานสากล ISO
9001:2008

3. จัดให้มีระบบ Call Center เพื่ออำนวยความสะดวกแก่ลูกค้า

4. ร่วมจัดกิจกรรมกับบริษัทคู่ค้าและลูกค้าอย่างสม่ำเสมอ
โดยมุ่งเน้นเรื่องการให้ข้อมูลข่าวสารและความรู้ที่เป็นประโยชน์ให้กับคู่ค้า ลูกค้าและบุคคลทั่วไป

คู่ค้าและเจ้าหนี้

บริษัทมีการคัดเลือกคู่ค้าอย่างเป็นธรรม ดำเนินธุรกิจต่อกันด้วยความยุติธรรม ไม่เอารัดเอาเปรียบ
เคารพและปฏิบัติตามเงื่อนไขสัญญาที่กำหนดไว้ ไม่เรียก หรือไม่รับ หรือจ่ายผลประโยชน์ใดๆ
ที่ไม่สุจริตในการติดต่อกับคู่ค้าหรือเจ้าหนี้ หากมีข้อมูลว่ามีการจ่ายผลประโยชน์ใดๆ ที่ไม่สุจริตเกิดขึ้น
จะหารือกับคู่ค้าหรือเจ้าหนี้เพื่อร่วมกันแก้ไขปัญหาโดยยุติธรรมและรวดเร็ว

คู่แข่ง

บริษัทเน้นการดำเนินธุรกิจอย่างมีจริยธรรม โปร่งใส มีการแข่งขันอย่างเป็นธรรมกับคู่แข่งขัน
มีการแข่งขันทางการค้าภายใต้กรอบกติกาการแข่งขันที่ดี
ไม่แสวงหาข้อมูลที่เป็นความลับของคู่แข่งทางการค้าด้วยวิธีการที่ไม่สุจริตหรือไม่เหมาะสม
ไม่ทำลายชื่อเสียงคู่แข่งทางการค้าด้วยการกล่าวร้าย หรือกระทำการใดๆ
โดยปราศจากความจริงและไม่เป็นธรรม

พนักงาน

บริษัทเล็งเห็นถึงความสำคัญของพนักงานซึ่งถือเป็นทรัพยากรที่มีคุณค่า
จึงปฏิบัติต่อพนักงานทุกคนอย่างเท่าเทียมกันและเป็นธรรมบนหลักสิทธิมนุษยชน
ไม่มีการเลือกปฏิบัติทั้งการแบ่งแยกสีผิว เชื้อชาติ เพศ ศาสนา
ไม่มีการใช้แรงงานเด็กหรือแรงงานที่ผิดกฎหมาย
มีนโยบายการบริหารค่าจ้างและค่าตอบแทนโดยยึดหลักความเป็นธรรม เหมาะสมกับลักษณะงาน
หน้าที่ความรับผิดชอบและความสามารถของพนักงานแต่ละคน
สามารถเทียบเคียงกับบริษัทที่อยู่ในอุตสาหกรรมเดียวกัน
ตลอดจนมีนโยบายการพัฒนาและส่งเสริมความรู้ความสามารถให้กับพนักงานอย่างต่อเนื่อง
เพื่อพัฒนาทักษะและความสามารถของพนักงานให้ได้รับความก้าวหน้าในอาชีพ

สำหรับนโยบายด้านสวัสดิการ บริษัทจัดให้มีสวัสดิการสำหรับพนักงาน เช่น
กองทุนสำรองเลี้ยงชีพพนักงาน กองทุนประกันสังคม การประกันสุขภาพกลุ่ม การประกันชีวิตกลุ่ม
การประกันอุบัติเหตุกลุ่ม การตรวจสุขภาพประจำปี ห้องพยาบาลของบริษัท รถรับส่งพนักงาน
และสวัสดิการเกี่ยวกับเงินช่วยเหลือพนักงานในโอกาสต่างๆ เป็นต้น

นอกจากนี้บริษัทยังได้กำหนดนโยบายด้านความปลอดภัย
โดยจัดให้มีคณะกรรมการดูแลด้านความปลอดภัย ชีวอนามัยและสภาพแวดล้อมในการทำงาน
เพื่อดำเนินการให้เป็นไปตามกฎหมายและตามมาตรฐานสากลและติดตามการปฏิบัติงานอย่างใกล้ชิด
มีการให้ความรู้และฝึกอบรมเกี่ยวกับความปลอดภัย
ชีวอนามัยและสภาพแวดล้อมในการทำงานแก่พนักงานและผู้ที่เกี่ยวข้อง
พร้อมทั้งส่งเสริมในการสร้างจิตสำนักให้พนักงานทุกคนตระหนักถึงความปลอดภัยและยึดถือปฏิบัติอย่างจริงจัง
มีการจัดกิจกรรมที่เกี่ยวข้องเป็นประจำทุกปีอย่างต่อเนื่อง เช่น การซ้อมหนีไฟ
การตรวจวิเคราะห์ระดับแสงสว่าง การตรวจวัดระดับความดังเสียง
และและมีการตรวจสอบระบบป้องกันภัยในอาคารสำนักงานอย่างสม่ำเสมอ

บริษัทส่งเสริมให้มีการใช้ทรัพยากรอย่างมีประสิทธิภาพ
มีนโยบายในการประหยัดพลังงานและทรัพยากรอื่นๆ
โดยการนำเทคโนโลยีที่สามารถประหยัดพลังงานมาใช้ภายในบริษัท
รวมทั้งการออกแบบระบบการปฏิบัติงานภายในที่ช่วยลดการใช้กระดาษและการใช้มาตรการต่างๆที่จะใช้ทรัพยากรอย่างคุ้มค่า

บริษัทมีการกำหนดนโยบายทางด้านทรัพย์สินทางปัญญา
ห้ามพนักงานละเมิดต่อทรัพย์สินทางปัญญาของผู้อื่น
ไม่ว่าจะเป็นทรัพย์สินทางปัญญาในประเทศหรือต่างประเทศและห้ามการนำซอฟต์แวร์ที่ละเมิดลิขสิทธิ์มาใช้งานในบริษัท
รวมทั้งมีนโยบายการต่อต้านการทุจริตคอร์รัปชั่นและห้ามจ่ายสินบนเพื่อประโยชน์ทางธุรกิจ
ซึ่งได้แจ้งให้พนักงานทุกคนรับทราบและถือปฏิบัติตลอดมา
นอกจากบริษัทยังได้เข้าร่วมลงนามในการแสดงเจตนารมณ์เป็นแนวร่วมปฏิบัติของภาคเอกชนไทยในการต่อต้านทุจริตด้วย

ในรอบปีที่ผ่านมา บริษัทไม่มีกรณีที่ฝ่าฝืนกฎหมายด้านแรงงาน การจ้างงาน ผู้บริโภค
การแข่งขันทางการค้า สิ่งแวดล้อม ไม่มีกรณีการกระทำผิดด้านละเมิดทรัพย์สินทางปัญญาของผู้อื่น
ด้านการทุจริต หรือกระทำผิดด้านจริยธรรมทางธุรกิจ และมีสถิติการเกิดอุบัติเหตุ หยุดงาน
หรือเจ็บป่วยจากการทำงานเป็นศูนย์

สังคม ชุมชน และสิ่งแวดล้อม

บริษัทกำหนดแนวปฏิบัติต่อ สังคม ชุมชน และสิ่งแวดล้อม ไว้ในจรรยาบรรณธุรกิจ
เพื่อเป็นหลักปฎิบัตแก่พนักงานทุกคน ดังนี้

1.  ไม่กระทำการใดๆ ที่จะมีผลเสียหายต่อทรัพยากรธรรมชาติและสภาพแวดล้อม

2.  ให้การสนับสนุนกิจกรรมที่เป็นประโยชน์ต่อชุมชนและสังคมส่วนรวม

3.  ปฏิบัติหรือควบคุมให้มีการปฏิบัติตามกฎหมายและกฎระเบียบที่เกี่ยวข้อง

4.  ใส่ใจและรับผิดชอบแก้ไขในภัยอันตรายที่สังคมหวั่นวิตก อันอาจเกิดจากผลิตภัณฑ์/บริการ
    หรือการดำเนินงานของบริษัท

5.  ไม่ให้การสนับสนุนหรือร่วมธุรกรรมกับบุคคลภานนอกที่เป็นภัยต่อสังคม ชุมชน
    หรือสภาพแวดล้อมส่วนรวม

6.  มีส่วนร่วมในการยกระดับคุณภาพชีวิตที่ดี สร้างสังคมที่อยู่ร่วมกันอย่างมีความสุข พัฒนาคุณธรรม
    จริยธรรม รักษาวัฒนธรรมที่ดีงาม
    รวมถึงปลูกฝังจิตสำนึกของความรับผิดชอบต่อสังคมและการมีจิตอาสาให้เกิดขึ้นในหมู่พนักงาน

ในปี 2555 บริษัทได้จัดกิจกรรมที่เป็นประโยชน์ต่อสังคมและสิ่งแวดล้อมในด้านต่างๆ
ตามรายละเอียดในหัวข้อ

“กิจกรรมเพื่อสังคมและสิ่งแวดล้อม”

บริษัทตระหนักดีว่าการสนับสนุนและการเสนอข้อคิดเห็นจากผู้มีส่วนได้เสียทุกกลุ่มจะเป็นประโยชน์ในการดำเนินงานและการพัฒนาธุรกิจของบริษัท
บริษัทได้ปฏิบัติตามกฎหมายและข้อกำหนดที่เกี่ยวข้องเพื่อให้สิทธิของผู้มีส่วนได้เสียดังกล่าวได้รับการดูแลเป็นอย่างดี
มีการรายงานเกี่ยวกับการดำเนินงานของบริษัทที่ผู้มีส่วนได้เสียควรทราบ ทั้งในรายงานประจำปี
และในเว็บไซต์ของบริษัท
และกำหนดให้มีช่องทางการรับแจ้งหรือร้องเรียนจากผู้มีส่วนได้เสียหากมีประเด็นที่เกี่ยวข้องกับการทำผิดกฎหมาย
การถูกละเมิดสิทธิ ความถูกต้องของรายงานทางการเงิน
ระบบควบคุมภายในหรือการกระทำผิดจรรยาบรรณ
ผู้มีส่วนได้เสียสามารถติดต่อคณะกรรมการบริษัทได้ทางโทรสารหมายเลข 0-2748-2063
หรือที่อีเมล ircontact@pe.premier.co.th
โดยผู้แจ้งเบาะแสหรือข้อร้องเรียนจะได้รับการปกป้องและคุ้มครองสิทธิตามแนวทางที่บริษัทได้กำหนดไว้
ทั้งนี้ในปี 2555 บริษัทไม่มีข้อพิพาทใดๆ ที่มีนัยสำคัญกับผู้มีส่วนได้เสีย

นอกจากนี้แล้ว
บริษัทและบริษัทย่อยได้มีการพัฒนากลไกการมีส่วนร่วมของผู้มีส่วนได้เสียในการสร้างเสริมผลการดำเนินงานของบริษัท
ประกอบด้วย

1)  การให้ข้อมูลข่าวสารของการบริการและผลิตภัณฑ์ที่เป็นปัจจุบันรวมทั้งการให้การฝึกอบรมแก่ลูกค้าอย่างสม่ำเสมอ

2)  การสำรวจความพึงพอใจของลูกค้า เพื่อการพัฒนาบริการให้ดียิ่งขึ้น

3)  การรับฟังความเห็นของพนักงาน เพื่อการปรับปรุงประสิทธิภาพการทำงานให้ดียิ่งขึ้น

4)  การสร้างความสัมพันธ์ที่ดีระหว่างพนักงานของบริษัทและผู้มีส่วนได้เสียโดยผ่านกิจกรรมต่างๆ
    เช่น กิจกรรม “วิถีไทย วิธีพรีเมียร์” ซึ่งเน้นด้านความเป็นไทย
    ซึ่งเป็นหนึ่งในคุณค่าหลักขององค์กร รวมทั้งการมีกิจกรรมเพื่อประโยชน์ของสังคมร่วมกัน

กิจกรรมเพื่อสังคมและสิ่งแวดล้อม

บริษัทและบริษัทย่อยดำเนินธุรกิจภายใต้ปรัชญาในการดำเนินธุรกิจของกลุ่มบริษัทพรีเมียร์ คือ
“ธุรกิจก้าวหน้า พนักงานมั่นคง สังคมยั่งยืน” ซึ่งเป็นคุณค่าหลัก (Core Value)
ที่บริษัทและบริษัทย่อยยึดถือเป็นแนวปฏิบัติตลอดมา โดยได้นำมาปฏิบัติผ่านโครงการและกิจกรรมต่างๆ
โดยมุ่งเน้นการมีส่วนร่วมของพนักงาน คู่ค้า สังคมและชุมชน โดยสรุปกิจกรรมในด้านต่างๆ มีดังนี้

1. ด้านสิ่งแวดล้อม

บริษัทและบริษัทย่อยดำเนินธุรกิจโดยคำนึงถึงสิ่งแวดล้อม
และพร้อมที่จะดำเนินการพัฒนากระบวนการจัดการด้านสิ่งแวดล้อมภายในองค์กรอย่างต่อเนื่อง
เพื่อให้มีการใช้ทรัพยากรธรรมชาติอย่างคุ้มค่าที่สุด
และลดผลกระทบจากกิจกรรมที่จะส่งผลกระทบต่อสิ่งแวดล้อม ดังนี้

-   ส่งเสริมให้มีการใช้รถที่ประหยัดเชื้อเพลิง ทั้งภายในบริษัท บริษัทในเครือ และคู่ค้า อาทิ

-   มุ่งเน้นและสนับสนุนให้ลูกค้าหันมาใช้บริการรถเช่าในกลุ่มรถที่ประหยัดพลังงาน
    และเป็นมิตรต่อสิ่งแวดล้อม อาทิ รถไฮบริด ที่ใช้พลังงานจากน้ำมันและไฟฟ้า
    ซึ่งเป็นการช่วยลดการปล่อยมลพิษทางอากาศ

-   กำหนดให้รถสำหรับผู้บริหารและรถใช้งานส่วนกลาง
    ของบริษัทเป็นรถประเภทที่ประหยัดพลังงาน

-   จัดให้มีรถบริการรับ-ส่งพนักงานโดยใช้เชื้อเพลิงจากก๊าซธรรมชาติ

-   ให้การสนับสนุนกิจกรรมด้านสิ่งแวดล้อมที่ยั่งยืน ผ่านมูลนิธิเอ็นไลฟ
    ที่มีภารกิจและเป้าหมายในการสร้างความเป็นหนึ่งเดียวกันของสิ่งแวดล้อมและมนุษย์
    โดยการศึกษาระบบนิเวศที่ยั่งยืนเพื่อนำไปใช้ในการบริหารจัดการอย่างมีประสิทธิภาพ
    ซึ่งเป็นการดูแล ฟื้นฟู ธรรมชาติและสิ่งแวดล้อมอย่างยั่งยืน โดยกิจกรรมต่างๆ
    ที่ดำเนินการมีดังนี้

-   สนับสนุนและมอบทุ่นกำหนดเขตเดินเรือและผูกเรือที่ทางชุมชนบริจาคเป็นสาธารณประโยชน์แก่ภาครัฐที่เกี่ยวข้อง
    เพื่อการจัดระเบียบการเข้า-ออก และจอดเรือบริเวณอ่าวพระนาง หาดน้ำเมา
    และหาดไร่เลย์

-   ร่วมกับกรมประมงปล่อยปูทะเล ในโครงการ “รักกระบี่ รักษ์ธรรมชาติ” บริเวณป่าโกงกาง
    เกาะกลาง จังหวัดกระบี่

-   เผยแพร่ข้อมูลเพื่อการอนุรักษ์ธรรมชาติให้กับนักท่องเที่ยว

-   ร่วมกับจังหวัดกระบี่และสมาคมเรือพายแห่งประเทศไทยจัดการแข่งขันเรือซีคยัค กระบี่
    เอ็นไลฟ ชิงชนะเลิศแห่งประเทศไทยครั้งที่ 1 ประจำปี 2012
    เพื่อรณรงค์และปลูกจิตสำนึกการท่องเที่ยวเชิงอนุรักษ์และการท่องเที่ยวที่เป็นมิตรกับสิ่งแวดล้อมอย่างยั่งยืน

-   ร่วมกับกรมทรัพยากรทางทะเลและชายฝั่ง กระทรวงทรัพยากรธรรมชาติและสิ่งแวดล้อม
    ในการดำเนินโครงการจัดสร้างอุทยานการเรียนรู้ใต้ท้องทะเล จังหวัดกระบี่

2. ด้านการศึกษา

-   จัดสรรกำไรจำนวนร้อยละ 5 ของกำไรสุทธิ
    บริจาคเป็นทุนการศึกษาแก่เยาวชนที่มีฐานะยากจนหรือด้อยโอกาสผ่านมูลนิธิยุวพัฒน์
    ซึ่งเป็นองค์กรสาธารณกุศลตามประกาศกระทรวงการคลัง
    ที่มีวัตถุประสงค์และกิจกรรมหลักในการสนับสนุนการศึกษา
    โดยมุ่งให้ความช่วยเหลือแก่นักเรียนที่ขาดแคลน แต่มีความมุ่งมั่นในการเล่าเรียน
    ทั้งในสายสามัญ สายอาชีพและทุนพิเศษ ณ สิ้นปี 2555
    มูลนิธิมีนักเรียนทุนที่อยู่ระหว่างการศึกษาที่อยู่ในความดูแลทั้งสิ้น 1,630 คน
    เป็นนักเรียนทุนที่รับเพิ่มในระหว่างปีจำนวน 225 คน
    และมีนักเรียนทุนที่ได้รับทุนจากมูลนิธิไปแล้วจำนวนทั้งสิ้น 4,861 คน
    โดยทุนการศึกษาที่มอบให้เด็กนักเรียนนั้นจะมอบให้เป็นระยะเวลา 6 ปี
    จนกระทั่งเด็กเรียนจบชั้นมัธยมศึกษาปีที่ 6 หรือ ปวช.
    โดยที่ทางมูลนิธิมีระบบการดูแลนักเรียนทุนร่วมกับทางโรงเรียนและผู้ปกครอง
    และมีการติดตามผลการเรียนโดยสม่ำเสมอ ปัจจุบันทุนที่มอบให้มีมูลค่า 7,000
    บาทต่อคนต่อปีสำหรับระดับมัธยม และ 14,000 บาทต่อคนต่อปีสำหรับระดับ ปวช.
    นอกจากนี้บริษัทยังได้สนับสนุนมูลนิธิในกิจกรรมเพื่อส่งเสริมการพัฒนาการเรียนการสอน
    การเรียนรู้ด้านจริยธรรม ศิลปวัฒนธรรม และการปลูกสร้างจิตสำนึกที่ดีและถูกต้อง
    การร่วมสร้างสังคมแห่งการแบ่งปันผ่านโครงการต่างๆ อาทิ โครงการร้านปันกัน
    โครงการประกวดศิลปกรรม และวรรณกรรมยุวพัฒน์
    รวมทั้งการสนับสนุนผลิตภัณฑ์ที่มูลนิธิยุวพัฒน์จัดจำหน่าย
    เพื่อนำมาเป็นของที่ระลึกให้กับลูกค้าในโอกาสต่าง ๆ อีกด้วย

3. ด้านการพัฒนาคุณภาพชีวิต

-   สนับสนุนกิจกรรม มูลนิธิเพื่อ “คนไทย”
    ที่รณรงค์ให้คนไทยทุกภาคส่วนได้ตระหนักถึงหน้าที่พลเมืองที่พึงมีต่อประเทศชาติ
    เข้ามามีส่วนร่วมในการสร้างความอยู่ดีมีสุขในสังคมไทย โดยการ ฟัง พูด คิด ทำ
    อย่างมีระบบ โดยการสร้างช่องทางที่ให้คนไทยทุกคนได้แสดงความคิดเห็น
    เพื่อสะท้อนสภาวะความเป็นอยู่ที่แท้จริง ผ่านโครงการ “คนไทย” มอนิเตอร์ เสียงนี้มีพลัง
    ซึ่งป็นงานวิจัยที่เปิดช่องทางให้คนไทยได้สะท้อนความคิด บอกเล่าปัญหา
    และความรู้สึกต่อสภาวะความอยู่ดีมีสุขในด้านต่างๆ ของครอบครัว ของชุมชน
    เพื่อนำไปสู่การแก้ไขอย่างเป็นระบบ โดยสำรวจความคิดเห็นจากกลุ่มตัวอย่าง 100,000 คน
    ใน 77 จังหวัดทั่วประเทศ
    ซึ่งผลสำรวจจะนำไปเชื่อมต่อเพื่อผลักดันการมีส่วนร่วมของคนไทยภาคต่างๆ
    ทั้งหน่วยงานภาครัฐ ภาคเอกชน และภาคประชาสังคม เพื่อสร้างสังคมอยู่ดีมีสุข

4. กิจกรรมจิตอาสา

-   พนักงานบริษัทร่วมกับพนักงานบริษัทในเครือบริจาคโลหิตให้กับทางสภากาชาดไทย ทุกไตรมาส

5. ด้านการต่อต้านคอร์รัปชั่น

บริษัทได้แสดงเจตนารมณ์เป็นแนวร่วมปฏิบัติ (Corruption Action Coalition)
ในการต่อต้านการทุจริตของภาคเอกชนไทย ร่วมกับสมาคมส่งเสริมสถาบันกรรมการบริษัทไทย 
หอการค้าไทย  สมาคมธนาคารไทย   หอการค้านานาชาติ สมาคมบริษัทจดทะเบียนไทย
สภาธุรกิจตลาดทุนไทย
และสภาอุตสาหกรรมแห่งประเทศไทยเพื่อแสดงเจตจำนงที่จะดำเนินธุรกิจด้วยความโปร่งใส 
ถูกต้องตามกฎหมาย  ต่อต้านและไม่สนับสนุนการคอร์รัปชั่น
เพื่อให้การดำเนินงานของบริษัทเป็นไปตามหลักบรรษัทภิบาลที่ดี
โดยได้เข้าร่วมลงนามประกาศเจตนารมณ์เมื่อเดือน กันยายน 2555 ที่ผ่านมา

หมวดที่ 4 การเปิดเผยข้อมูลและความโปร่งใส

คณะกรรมการบริษัทให้ความสำคัญต่อการเปิดเผยข้อมูลที่มีความถูกต้อง ครบถ้วน และโปร่งใส
ทั้งรายงานทางการเงินและรายงานที่ไม่ใช่ทางการเงิน ตามหลักเกณฑ์ของสำนักงาน ก.ล.ต.
และตลาดหลักทรัพย์แห่งประเทศไทย
ตลอดจนข้อมูลอื่นที่สำคัญที่มีผลกระทบต่อราคาหลักทรัพย์ของบริษัทซึ่งล้วนมีผลต่อกระบวนการตัดสินใจของผู้ลงทุนและผู้มีส่วนได้เสียของบริษัท
โดยบริษัทได้เผยแพร่ข้อมูลสารสนเทศของบริษัทต่อผู้ถือหุ้น นักลงทุน
และสาธารณชนผ่านช่องทางของตลาดหลักทรัพย์แห่งประเทศไทย
และเว็บไซต์ของบริษัททั้งภาษาไทยและภาษาอังกฤษ
และมีการปรับปรุงข้อมูลให้เป็นปัจจุบันอย่างสม่ำเสมอ

คณะกรรมการบริษัทเป็นผู้รับผิดชอบต่องบการเงินรวมของบริษัทและบริษัทย่อย
และสารสนเทศทางการเงินที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปได้รับการรับรองโดยไม่มีเงื่อนไขจากผู้สอบบัญชีที่มีความเป็นอิสระ
มีคุณสมบัติที่ได้รับการยอมรับและเป็นผู้สอบบัญชีที่ได้รับความเห็นชอบจากสำนักงาน ก.ล.ต.
เลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
รวมทั้งมีการเปิดเผยข้อมูลอย่างเพียงพอในงบการเงิน โดยในรายงานประจำปี
มีรายงานความรับผิดชอบของคณะกรรมการคู่กับรายงานของผู้สอบบัญชี

ในส่วนของงานด้านผู้ลงทุนสัมพันธ์นั้น บริษัทยังไม่ได้มีการจัดตั้งหน่วยงานนักลงทุนสัมพันธ์
แต่ได้มอบหมายให้มีบุคคลทำหน้าที่นักลงทุนสัมพันธ์โดยเฉพาะ
โดยผู้ลงทุนสามารถติดต่อได้ที่หมายเลขโทรศัพท์ 0-2301-1569 หรือที่อีเมล
ircontact@pe.premier.co.th

หมวดที่ 5 ความรับผิดชอบของคณะกรรมการ

1. โครงสร้างคณะกรรมการ

คณะกรรมการบริษัทประกอบด้วยบุคคลซึ่งมีความรู้ความสามารถ
มีประสบการณ์ที่สามารถเอื้อประโยชน์ต่อการดำเนินธุรกิจให้กับบริษัท โดยเป็นผู้กำหนดนโยบาย
กลยุทธ์ เป้าหมาย แผนงานและงบประมาณของบริษัท ตลอดจนกำกับดูแล
ติดตามผลการปฏิบัติงานของฝ่ายบริหารให้เป็นไปตามแผนที่วางไว้

ณ 31 ธันวาคม 2555 คณะกรรมการบริษัทมีจำนวน 8 ท่าน ประกอบด้วย
กรรมการบริษัทที่เป็นผู้บริหารจำนวน 3 ท่าน กรรมการที่ไม่เป็นผู้บริหาร 2 ท่าน
และกรรมการอิสระจำนวน 3 ท่าน ตามหลักเกณฑ์ที่สำนักงาน ก.ล.ต. กำหนด
เป็นการถ่วงดุลในการออกเสียงพิจารณาเรื่องต่าง ๆ กรรมการบริษัททั้ง 8
ท่านดำรงตำแหน่งกรรมการบริษัทจดทะเบียนไม่เกิน 4 บริษัท
รายละเอียดการดำรงตำแหน่งกรรมการบริษัทจดทะเบียนสามารถดูได้ที่เอกสารแนบ 1 หน้า 52 –
63

คณะกรรมการของบริษัทได้มีการแต่งตั้งคณะกรรมการชุดย่อย ได้แก่คณะกรรมการตรวจสอบ
ซึ่งประกอบด้วยกรรมการอิสระจำนวน 3 ท่าน มีวาระการดำรงตำแหน่งคราวละ 3 ปี
โดยมีการกำหนดขอบเขตอำนาจหน้าที่ไว้อย่างชัดเจน ดังรายละเอียดในข้อ 8.1.2 หน้า 17-20
และมีคุณสมบัติตามหลักเกณฑ์ที่สำนักงาน ก.ล.ต. กำหนด

บริษัทได้แบ่งแยกหน้าที่ความรับผิดชอบระหว่างคณะกรรมการบริษัทกับผู้บริหารอย่างชัดเจน
โดยคณะกรรมการบริษัททำหน้าที่ในการกำหนดนโยบายและกำกับดูแลการดำเนินงานของผู้บริหารในระดับนโยบาย
ขณะที่ผู้บริหารทำหน้าที่บริหารงานของบริษัทในด้านต่างๆให้เป็นไปตามนโยบายที่กำหนด
โดยประธานกรรมการของบริษัทจะทำหน้าที่เพิ่มเติมจากกรรมการท่านอื่นในการเป็นผู้เรียกประชุมคณะกรรมการ
เป็นประธานในที่ประชุมคณะกรรมการ
เป็นผู้ออกเสียงเพิ่มขึ้นอีกหนึ่งเสียงเป็นเสียงชี้ขาดถ้าคะแนนเสียงเท่ากัน
และเป็นประธานในที่ประชุมผู้ถือหุ้น
ส่วนกรรมการผู้จัดการมีอำนาจหน้าที่บริหารงานในด้านต่างๆให้สำเร็จลุล่วงไปด้วยดี
โดยประธานกรรมการและกรรมการผู้จัดการของบริษัทเป็นบุคคลคนละคนกัน
จึงทำให้คณะกรรมการทำหน้าที่ตรวจสอบ ถ่วงดุลการทำงานของฝ่ายบริหารได้อย่างมีประสิทธิภาพ

ส่วนการปฏิบัติหน้าที่ในฐานะกรรมการของบริษัทอื่นนั้น
บริษัทได้ทำการเปิดเผยข้อมูลการดำรงตำแหน่งของกรรมการแต่ละท่านในแบบแสดงรายการข้อมูลประจำปี
(แบบ 56-1) และ รายงานประจำปีให้ผู้ถือหุ้นทราบเป็นประจำทุกปีตลอดมา
และบริษัทมิได้มีการจำกัดจำนวนบริษัทที่กรรมการแต่ละท่านจะไปดำรงตำแหน่งขึ้นกับดุลยพินิจและศักยภาพของแต่ละท่านซึ่งอาจมากน้อยไม่เท่ากัน
ส่วนกรรมการผู้จัดการและผู้บริหารระดับสูงนั้นบริษัทได้กำหนดนโยบายและวิธีปฏิบัติในการไปดำรงตำแหน่งกรรมการบริษัทอื่นไว้อย่างชัดเจน

คณะกรรมการบริษัทได้แต่งตั้งเลขานุการบริษัท
เพื่อทำหน้าที่จัดการเรื่องการประชุมคณะกรรมการบริษัท และการประชุมผู้ถือหุ้น
จัดทำรายงานการประชุมคณะกรรมการ รายงานการประชุมผู้ถือหุ้น รายงานประจำปี
ตลอดจนจัดเก็บเอกสารตามที่กฎหมายกำหนด ให้คำแนะนำด้านกฎหมายและกฎเกณฑ์ต่างๆ
ที่คณะกรรมการจะต้องทราบ และดูแลกิจกรรมของคณะกรรมการ
รวมทั้งประสานงานให้มีการปฏิบัติตามมติคณะกรรมการ

2. บทบาท หน้าที่ และความรับผิดชอบของคณะกรรมการ

คณะกรรมการบริษัททำหน้าที่พิจารณาและให้ความเห็นชอบในเรื่องที่สำคัญเกี่ยวกับการดำเนินงานของบริษัทประกอบด้วย
นโยบาย วิสัยทัศน์ พันธกิจ กลยุทธ์ ความเสี่ยง แผนงาน และงบประมาณ
รวมทั้งกำกับดูแลให้ฝ่ายจัดการดำเนินงานตามนโยบายที่กำหนดไว้อย่างมีประสิทธิภาพและประสิทธิผล

นโยบายการกำกับดูแลกิจการที่ดี
คณะกรรมการได้ทำการทบทวนนโยบายการกำกับดูแลกิจการที่ดีและจัดทำเป็นลายลักษณ์อักษร
ดังรายละเอียดในข้อ 8.4 และแสดงในเว็บไซต์ของบริษัทด้วย
เพื่อการมีระบบบริหารที่มีประสิทธิภาพ โปร่งใส ตรวจสอบได้
และสร้างความเชื่อมั่นต่อผู้เกี่ยวข้องทุกฝ่าย
และกำหนดแนวทางให้มีการทบทวนนโยบายดังกล่าวเป็นประจำทุกปีเพื่อให้สอดคล้องกับสภาพการณ์ของบริษัท

จรรยาบรรณธุรกิจ คณะกรรมการได้กำหนดจรรยาบรรณธุรกิจเป็นลายลักษณ์อักษร
(รายละเอียดในเว็บไซต์ของบริษัท)
เพื่อให้ผู้บริหารและพนักงานยึดถือเป็นหลักปฏิบัติในการดำเนินธุรกิจที่ถูกต้องและเป็นธรรมต่อผู้เกี่ยวข้องทุกฝ่าย
และได้แจ้งให้ทุกคนทราบเพื่อถือปฏิบัติตามแนวทางดังกล่าว

ความขัดแย้งทางผลประโยชน์
คณะกรรมการบริษัทได้มีการกำหนดนโยบายเกี่ยวกับความขัดแย้งทางผลประโยชน์บนหลักการที่ว่าการตัดสินใจใดๆ
ในการดำเนินกิจกรรมทางธุรกิจจะต้องทำเพื่อผลประโยชน์สูงสุดของบริษัทเท่านั้น
และควรหลีกเลี่ยงการกระทำที่ก่อให้เกิดความขัดแย้งทางผลประโยชน์
โดยกำหนดให้ผู้ที่มีส่วนเกี่ยวข้องหรือเกี่ยวโยงกับรายการที่พิจารณา
ต้องแจ้งให้บริษัททราบถึงความสัมพันธ์หรือการเกี่ยวโยงของตนในรายการดังกล่าวและต้องไม่เข้าร่วมการพิจารณาตัดสิน
รวมถึงไม่มีอำนาจอนุมัติในธุรกรรมนั้นๆ
คณะกรรมการตรวจสอบจะนำเสนอคณะกรรมการบริษัทเกี่ยวกับรายการที่เกี่ยวโยงกันและรายการที่มีความขัดแย้งทางผลประโยชน์
ซึ่งได้มีการพิจารณาความเหมาะสมอย่างรอบคอบ
โดยได้ปฏิบัติตามหลักเกณฑ์ที่ตลาดหลักทรัพย์แห่งประเทศไทยกำหนด
รวมทั้งได้มีการเปิดเผยไว้ในแบบแสดงรายการข้อมูลประจำปี (แบบ 56-1)
และรายงานประจำปีด้วย

การควบคุมภายใน

( รายละเอียดได้กล่าวไว้ในหัวข้อ 9. เรื่องการควบคุมภายใน หน้า 33 - 34 )

การบริหารความเสี่ยง
คณะกรรมการบริษัทให้ความสำคัญในด้านการบริหารความเสี่ยงในภาพรวมทั้งองค์กร
ประเมินความเสี่ยงและบริหารความเสี่ยงขององค์กร
เพื่อจัดการความเสี่ยงให้อยู่ในระดับที่สามารถยอมรับได้
และติดตามการบริหารความเสี่ยงอย่างสม่ำเสมอ โดยมีการจัดทำการประเมินการควบคุมด้วยตนเอง
(Control Self Assessment) ทั้งในระดับผู้บริหารและระดับผู้ปฏิบัติการของบริษัท
เพื่อร่วมกันประเมินความเสี่ยง ปัญหาอุปสรรค
ความไม่แน่นอนที่อาจมีผลกระทบต่อการดำเนินงานให้บรรลุตามวัตถุประสงค์ของบริษัท
เหตุการณ์ที่อาจทำให้องค์กรเสียโอกาสในเชิงธุรกิจ
ความเสี่ยงที่อาจเกิดขึ้นจากสาเหตุทั้งภายในและภายนอกองค์กร โดยมีหลักการกำหนดว่า
หากมีความเสี่ยงใดที่จะเป็นปัญหาหรืออุปสรรค
ต่อการดำเนินธุรกิจไม่ให้บรรลุเป้าหมายตามแผนที่กำหนดแล้ว
บริษัทจะต้องมีมาตรการในการบริหารความเสี่ยงเหล่านี้
พร้อมกับส่งเสริมและกระตุ้นให้ทุกคนสร้างวัฒนธรรมการทำงานที่ตระหนักถึงความสำคัญของความเสี่ยง
ทำความเข้าใจสาเหตุของความเสี่ยง และดำเนินการแก้ไข อาทิ
การปรับปรุงขั้นตอนในการดำเนินงาน และการใช้ทรัพยากรอย่างเหมาะสม
เพื่อวัตถุประสงค์ในการป้องกันและลดความสูญเสียที่อาจจะเกิดขึ้น และในทางกลับกัน
การดำเนินการอย่างเป็นระบบดังกล่าวข้างต้น
จะส่งผลให้บริษัทสามารถได้รับประโยชน์จากโอกาสทางธุรกิจใหม่ๆ
ที่จะสร้างคุณค่าเพิ่มให้แก่องค์กรด้วย

ในปี 2555
บริษัทได้มีการประเมินความเสี่ยงพร้อมกับประเมินความเพียงพอของระบบควบคุมภายในที่มีอยู่
เพื่อพิจารณาหาแนวทางในการปรับปรุงแก้ไขการปฏิบัติงาน
ให้ผลการดำเนินงานมีประสิทธิภาพมากยิ่งขึ้น
โดยมีขอบเขตครอบคลุมเรื่องการบริหารและการจัดการ การตลาด การขาย งานทรัพยากรบุคคล
งานบัญชี และงานกฎหมาย ทั้งนี้ได้มอบหมายและติดตามให้ผู้บริหารที่รับผิดชอบในแต่ละส่วนงาน
ดำเนินการตามแนวทางการปรับปรุงแก้ไขการปฏิบัติงานตามที่ได้กำหนดไว้
รวมทั้งให้ผู้ที่เกี่ยวข้องยึดถือเป็นแนวทางปฏิบัติ เพื่อให้ผลการดำเนินงานมีประสิทธิภาพมากยิ่งขึ้น

รายงานของคณะกรรมการ
คณะกรรมการบริษัทเป็นผู้รับผิดชอบต่องบการเงินรวมของบริษัทและบริษัทย่อย
รวมทั้งสารสนเทศทางการเงิน (รายงานความรับผิดชอบของคณะกรรมการต่อรายงานทางการเงิน)
ที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีรับรองและตรวจสอบโดยผู้สอบบัญชีของบริษัท
การเปิดเผยข้อมูลสารสนเทศที่สำคัญ ทั้งข้อมูลทางการเงิน และไม่ใช่ข้อมูลการเงิน
ดำเนินการบนพื้นฐานของข้อเท็จจริงอย่างครบถ้วนและสม่ำเสมอ
คณะกรรมการบริษัทได้แต่งตั้งคณะกรรมการตรวจสอบทำหน้าที่สอบทานรายงานทางการเงิน
โดยมีผู้บริหารงานบัญชีและผู้สอบบัญชีเข้าประชุมร่วมกัน
และนำเสนอรายงานทางการเงินต่อคณะกรรมการบริษัททุกไตรมาส

3. การประชุมคณะกรรมการ

คณะกรรมการมีการกำหนดการประชุมโดยปกติเป็นประจำทุก 3
เดือนโดยมีการกำหนดตารางเวลาการประชุมล่วงหน้าทั้งปี
และอาจมีการประชุมพิเศษเพิ่มเติมตามความจำเป็น
มีการกำหนดวาระที่ชัดเจนโดยประธานกรรมการบริษัทและกรรมการผู้จัดการเป็นผู้ร่วมกันกำหนดวาระการประชุมและพิจารณาเรื่องเข้าวาระการประชุมคณะกรรมการบริษัท
และเปิดโอกาสให้กรรมการแต่ละท่านเสนอเรื่องต่างๆ เพื่อเข้ารับการพิจารณาเป็นวาระการประชุม
มีการนำส่งเอกสารก่อนการประชุมล่วงหน้า
เพื่อให้คณะกรรมการได้มีเวลาศึกษาข้อมูลอย่างเพียงพอก่อนการประชุม
เว้นแต่กรณีมีเหตุจำเป็นเร่งด่วน
กรรมการได้มีการสอบถามข้อมูลเพิ่มเติมจากกรรมการผู้จัดการหรือเลขานุการคณะกรรมการนอกเหนือจากเอกสารที่ได้นำส่ง
บริษัทได้จัดทำรายงานผลการดำเนินงานเสนอให้คณะกรรมการทราบทุกเดือนเพื่อให้คณะกรรมการสามารถกำกับดูแลการปฏิบัติงานของฝ่ายจัดการได้อย่างต่อเนื่องและทันการ

ในการพิจารณาเรื่องต่างๆ ประธานกรรมการบริษัท
ซึ่งทำหน้าที่ประธานในที่ประชุมจะเปิดโอกาสให้กรรมการแสดงความคิดเห็นได้อย่างอิสระ
และจัดสรรเวลาให้กรรมการอภิปรายปัญหาสำคัญอย่างเพียงพอ
กรรมการผู้จัดการในฐานะผู้บริหารสูงสุดของบริษัทได้เข้าร่วมประชุมด้วยทุกครั้งเพื่อชี้แจงข้อมูล
ประกอบด้วย แผนงานประจำปี ผลการดำเนินงาน และโครงการใหม่ๆ เป็นต้น
รวมทั้งรับทราบนโยบายโดยตรงในการนำไปปฏิบัติอย่างมีประสิทธิภาพ
สำหรับมติที่ประชุมคณะกรรมการบริษัทจะถือมติเสียงข้างมาก
โดยให้กรรมการคนหนึ่งมีเสียงหนึ่งเสียงในการลงคะแนน กรรมการซึ่งมีส่วนได้เสียในเรื่องใด
ไม่มีสิทธิออกเสียงลงคะแนนในเรื่องนั้น ถ้าคะแนนเสียงเท่ากัน
ประธานในที่ประชุมจะออกเสียงเพิ่มขึ้นอีกหนึ่งเสียงเป็นเสียงชี้ขาด

ในการประชุมคณะกรรมการบริษัทแต่ละครั้ง
เลขานุการคณะกรรมการได้เข้าร่วมการประชุมด้วยและเป็นผู้บันทึกรายงานการประชุมซึ่งสาระสำคัญประกอบด้วย
วัน เวลาเริ่ม-เวลาเลิกประชุม ชื่อกรรมการที่เข้าร่วมประชุมและกรรมการที่ลาประชุม
สรุปสาระสำคัญของเรื่องที่เสนอคณะกรรมการ สรุปประเด็นที่มีการอภิปราย ข้อสังเกตของกรรมการ
และมติของคณะกรรมการ โดยเสนอให้ที่ประชุมรับรองในการประชุมครั้งถัดไป
และจัดส่งให้ประธานกรรมการบริษัทพิจารณาลงลายมือชื่อรับรองความถูกต้อง
และมีการจัดเก็บข้อมูลหรือเอกสารเกี่ยวกับการประชุมต่างๆ
ทั้งต้นฉบับและเก็บรักษาสำเนาด้วยระบบคอมพิวเตอร์เพื่อสะดวกในการสืบค้นอ้างอิงโดยไม่สามารถแก้ไขได้

โดยทั่วไปคณะกรรมการบริษัทจะเข้าร่วมการประชุมทุกท่านทุกครั้ง ยกเว้นแต่มีเหตุจำเป็น
ซึ่งจะแจ้งเป็นการล่วงหน้าก่อนการประชุม
(รายละเอียดการเข้าร่วมประชุมของกรรมการแต่ละท่านได้เปิดเผยไว้ในหัวข้อ 8.1.1
คณะกรรมการบริษัท หน้า 15) นอกจากนี้
คณะกรรมการถือเป็นนโยบายให้กรรมการที่ไม่เป็นผู้บริหารมีโอกาสที่จะประชุมระหว่างกันเองตามความจำเป็นเพื่ออภิปรายปัญหาต่างๆเกี่ยวกับการจัดการที่อยู่ในความสนใจโดยไม่มีฝ่ายจัดการร่วมด้วย
ซึ่งในปี 2555ได้มีการจัดให้มีการประชุมระหว่างกันของกรรมการอิสระในเดือนกรกฎาคม 1 ครั้ง

4. ค่าตอบแทน

บริษัทมีนโยบายจ่ายค่าตอบแทนกรรมการและผู้บริหารในระดับที่เหมาะสม
โดยคำนึงถึงผลการดำเนินงานของบริษัท และเปรียบเทียบอ้างอิงกับธุรกิจในอุตสาหกรรมเดียวกัน
รวมถึงความเหมาะสมกับหน้าที่และความรับผิดชอบของกรรมการและผู้บริหารแต่ละท่าน
โดยค่าตอบแทนกรรมการอยู่ในรูปของบำเหน็จประจำปี และเบี้ยประชุม
สำหรับค่าตอบแทนผู้บริหารอยู่ในรูปเงินเดือน โบนัส และเงินสมทบกองทุนสำรองเลี้ยงชีพ

ในปี 2555 ที่ประชุมสามัญผู้ถือหุ้นของบริษัท ได้มีมติอนุมัติการจ่ายค่าตอบแทนกรรมการ ดังนี้

คณะกรรมการบริษัท

เบี้ยประชุม - ประธาน 18,000 บาท/คน/ครั้ง

- กรรมการ 14,000 บาท/คน/ครั้ง

บำเหน็จกรรมการ 200,000 บาท/คน/ปี

คณะกรรมการตรวจสอบ

เบี้ยประชุม - ประธาน 18,000 บาท/คน/ครั้ง

- กรรมการ 14,000 บาท/คน/ครั้ง

โดยเบี้ยประชุมทั้ง 2 กรณี จะจ่ายเฉพาะกรรมการที่มาประชุม
รายละเอียดการจ่ายค่าตอบแทนกรรมการและผู้บริหารในปี 2555 อยู่ในหัวข้อ 8.3
เรื่องค่าตอบแทนกรรมการและผู้บริหาร หน้า 19 – 20

5. การประเมินตนเองของคณะกรรมการ

คณะกรรมการบริษัทได้มีการประเมินผลการปฏิบัติงานของตนเองทั้งคณะอย่างน้อยปีละ 1
ครั้งเพื่อร่วมกันพิจารณาทบทวนผลงาน ปัญหาและอุปสรรคต่างๆในรอบปีที่ผ่านมา
เพื่อช่วยให้การทำงานมีประสิทธิภาพมากขึ้น
โดยการประเมินผลการปฏิบัติงานของคณะกรรมการโดยรวม
ได้ใช้แนวทางแบบประเมินที่เสนอแนะโดยตลาดหลักทรัพย์แห่งประเทศไทย
แต่มีการปรับปรุงเพื่อให้เหมาะสมกับการดำเนินธุรกิจของบริษัท โดยแบ่งการประเมินออกเป็น 6
หัวข้อได้แก่ โครงสร้างและคุณสมบัติของคณะกรรมการ บทบาท หน้าที่
และความรับผิดชอบของคณะกรรมการ การประชุมคณะกรรมการ การทำหน้าที่ของกรรมการ
ความสัมพันธ์กับฝ่ายจัดการ และการพัฒนาตนเองของกรรมการและการพัฒนาผู้บริหาร

ในปี 2555
เลขานุการบริษัทได้จัดส่งแบบประเมินผลการปฏิบัติงานของคณะกรรมการให้กรรมการแต่ละท่านประเมินผลการปฏิบัติงานของคณะกรรมการโดยรวมทั้งคณะ
และแจ้งผลการประเมินให้คณะกรรมการได้รับทราบเพื่อการปรับปรุงแก้ไขการปฏิบัติงานของคณะกรรมการต่อไป

6. การพัฒนากรรมการและผู้บริหาร

คณะกรรมการมีนโยบายส่งเสริมและสนับสนุนให้กรรมการ ผู้บริหาร เลขานุการบริษัท
และผู้เกี่ยวข้องเข้ารับการอบรมหลักสูตรต่างๆที่จัดโดยสมาคมส่งเสริมสถาบันกรรมการบริษัทไทย
(IOD, Thai Institute of Director) ตลาดหลักทรัพย์แห่งประเทศไทย
หรือองค์กรอิสระต่างๆ เพื่อเสริมสร้างความรู้ ปรับปรุงการปฎิบัติงาน
และเพื่อประโยชน์ต่อการปฎิบัติหน้าที่ให้มีประสิทธิภาพมากยิ่งขึ้น
ในกรณีที่มีการเปลี่ยนแปลงกรรมการหรือกรรมการใหม่
ฝ่ายจัดการจะจัดให้มีเอกสารและข้อมูลที่เป็นประโยชน์ต่อการปฏิบัติหน้าที่ของกรรมการใหม่
รวมถึงการจัดให้มีการแนะนำลักษณะธุรกิจ
และแนวทางการดำเนินธุรกิจของบริษัทให้แก่กรรมการใหม่

7. แผนการสืบทอดตำแหน่ง

คณะกรรมการบริษัท มอบหมายให้กรรมการผู้จัดการ และฝ่ายบริหาร
จัดทำแผนในการทดแทนตำแหน่งงาน (Succession Plan)
ในระดับบริหารและตำแหน่งงานในสายงานหลัก
โดยพิจารณาจากผลการปฏิบัติงานและศักยภาพของแต่ละบุคคลเป็นหลัก
และกำหนดให้มีการเตรียมความพร้อมสำหรับบุคคลที่สามารถทดแทนตำแหน่งงาน
การพัฒนาความรู้ความสามารถ และทักษะที่จำเป็น

8.5 การดูแลการใช้ข้อมูลภายใน

( รายละเอียดได้กล่าวไว้ในหัวข้อ 8.4 การกำกับดูแลกิจการ หมวดที่ 2 ข้อ 3 หน้า 22 )

8.6 บุคลากร

ณ วันที่ 31 ธันวาคม 2555 บริษัทและบริษัทย่อยมีพนักงาน (ไม่รวมผู้บริหารของบริษัท)
จำนวนทั้งสิ้น 158 คน ซึ่งเป็นพนักงานประจำทั้งหมด

ค่าตอบแทนพนักงาน

ในปี 2555 บริษัทและบริษัทย่อยจ่ายค่าตอบแทนให้พนักงานคิดเป็นเงินรวมทั้งสิ้น 48.12 ล้านบาท
โดยเป็นค่าตอบแทนในรูปเงินเดือน โบนัส และเงินสมทบกองทุนสำรองเลี้ยงชีพ

กองทุนสำรองเลี้ยงชีพ

บริษัทได้จัดตั้งกองทุนสำรองเลี้ยงชีพตั้งแต่วันที่ 27 มิถุนายน 2533
โดยมีวัตถุประสงค์เพื่อสร้างขวัญและกำลังใจให้แก่พนักงาน
และเพื่อจูงใจให้พนักงานทำงานกับบริษัทในระยะยาว

นโยบายการพัฒนาบุคลากร

จากวิสัยทัศน์ และเป้าหมายในการดำเนินธุรกิจที่มุ่งเน้นการให้บริการที่มีคุณภาพกับลูกค้า
เพื่อสร้างความสำเร็จให้กับองค์กรในระยะยาว
บริษัทจึงให้ความสำคัญกับการพัฒนาศักยภาพของบุคลากรทั้งในด้านความรู้ ความสามารถ
และทักษะในเชิงปฏิบัติอย่างต่อเนื่อง
เพราะบริษัทถือว่าพนักงานเป็นปัจจัยสำคัญในการดำเนินธุรกิจของบริษัท
โดยมีแนวทางในการพัฒนาตามวัฒนธรรมขององค์กรที่เรียกว่า “Premier People”
ที่มีเป้าหมายเพื่อให้บุคลากรมีคุณลักษณะที่เหมาะสมกับการสร้างงานบริการที่ดีและมีคุณภาพ
เพื่อความพึงพอใจในการได้รับบริการของลูกค้า

บริษัทตระหนักดีว่าการพัฒนาบุคลากรไม่ได้มีแต่เพียงเฉพาะการอบรมให้กับพนักงานเท่านั้น
แต่ยังหมายรวมถึงบริหารจัดการพัฒนาบุคลากรอย่างมีประสิทธิภาพ การจัดทำเครื่องมือ จัดหาวิธีการ
และจัดการสภาพแวดล้อมในการทำงานให้เหมาะสมกับการเรียนรู้ของพนักงาน
เพื่อให้พนักงานได้รับการพัฒนาอย่างเต็มความสามารถ
ซึ่งจะเป็นการสร้างและพัฒนาทรัพยากรบุคคลที่มีคุณภาพให้กับบริษัท สังคม และประเทศชาติต่อไป

ใน 2555 บริษัทได้นำระบบบริหารจัดการการพัฒนาบุคลากรที่เรียกว่า ‘E-HRM’
มาใช้เป็นเครื่องมือในการบริหารงานพัฒนาบุคลากรอย่างมีประสิทธิภาพ เช่น
การบันทึกข้อมูลการอบรม และรายงานผลการอบรมในรูปแบบต่างๆ
เพื่ออำนวยความสะดวกให้กับพนักงานและหัวหน้างานในการพัฒนาบุคลากรอย่างเป็นระบบ และ
บริษัทได้มีการจัดอบรมสัมมนาให้ความรู้แก่พนักงานในเรื่องต่างๆ อาทิ

การพัฒนาด้านบริหารจัดการ

- การพัฒนาภาวะผู้นำสู่ความสำเร็จ เพื่อการเรียนรู้บทบาทของการเป็นผู้นำที่มีประสิทธิภาพ

- การพัฒนาทักษะหัวหน้างาน เพื่อสร้างแนวความคิดการเป็นหัวหน้างานคุณภาพ

- การบริหารลูกค้ารายสำคัญระดับองค์กร เพื่อเรียนรู้กระบวนการในการบริหาร
เพื่อรักษาลูกค้ารายสำคัญขององค์กรให้เป็นลูกค้าที่ยั่งยืน

  - เทคนิคการเจรจาต่อรอง เพื่อให้ผู้เข้าใจศาสตร์ของการเจรจาต่อรอง
  และนำไปประยุกต์ใช้ได้อย่างมีประสิทธิภาพ

- Positive Thinking
เพื่อสร้างทัศนคติที่ดีและบรรยากาศการทำงานที่สร้างสรรค์ให้แก่พนักงานภายในองค์กร

- ทิศทางการลงทุนของประเทศไทยปี 2555 เพื่อให้เข้าใจสภาวะเศรษฐกิจ
การพัฒนาและการลงทุนหลังวิกฤตการณ์มหาอุทกภัยครั้งใหญ่ในปี 2554

- ASEAN ECONOMIC COMMUNITY (AEC)
เพื่อเตรียมความพร้อมรับโอกาสและการแข่งขันจากการรวมตัวกันของเขตเศรษฐกิจอาเซียน (AEC)

การพัฒนาด้านทักษะความรู้ความชำนาญเฉพาะด้าน

- ขับรถอย่างไร ปลอดภัย ไร้อุบัติเหตุ เพื่อยกระดับมาตรฐานพนักงานขับรถอย่างมืออาชีพ
และการขับรถอย่างปลอดภัย

- เทคนิคการวิเคราะห์งบการเงิน เพื่อให้สามารถนำข้อมูลมาวิเคราะห์
และใช้ในการวางแผนกำหนดนโยบายการบริหารงาน

การพัฒนาด้านการบริการ

- เปิดรอยยิ้ม เปิดหัวใจ ให้งานบริการ เพื่อให้พนักงานรู้สึกมีส่วนร่วมในการแก้ปัญหา
สามารถทำงานร่วมกันได้อย่างราบรื่น

- การรับมือข้อร้องเรียนของลูกค้าสำหรับการบริการอย่างเหนือชั้น
เรียนรู้เทคนิคการรับมือกับข้อร้องเรียน และการแก้ปัญหาที่เป็นมาตรฐานระดับเดียวกัน

ในปี 2555 ที่ผ่านมา บริษัทมีค่าใช้จ่ายเพื่อพัฒนาบุคลากร (Soft Skills) คิดเป็นเงิน
2,256.92 บาทต่อคน หรือมีจำนวนชั่วโมงเฉลี่ย 8 ชั่วโมงต่อคนต่อปี
มีพนักงานเข้ารับการอบรมร้อยละ 63 ของจำนวนพนักงานทั้งหมด